CELEX: 52011PC0822
Language: ro
Date: 2011-11-30
Title: Propunere de DECIZIE A PARLAMENTULUI EUROPEAN ŞI A CONSILIULUI privind Agenda strategică de inovare a Institutului European de Inovare și Tehnologie (EIT): contribuția EIT la o Europă mai inovatoare

|
			
		
		
		52011PC0822
		
			Propunere de DECIZIE A PARLAMENTULUI EUROPEAN ŞI A CONSILIULUI privind Agenda strategică de inovare a Institutului European de Inovare și Tehnologie (EIT): contribuția EIT la o Europă mai inovatoare /* COM/2011/0822 final - 2011/0387 (COD) */
			
				
		
		
			
			   	EXPUNERE DE MOTIVE
1.           CONTEXTUL PROPUNERII
Institutul European de Inovare și
Tehnologie (EIT) a fost înființat prin Regulamentul (CE) nr. 294/2008 cu
obiectivul de a contribui la o creștere economică durabilă
și o competitivitate sustenabilă, prin consolidarea
capacității de inovare a UE și a statelor sale membre ca urmare
a integrării depline a triunghiului cunoașterii. În conformitate cu
dispozițiile regulamentului, pe baza unui proiect de propunere a EIT,
Comisia adoptă, până la sfârșitul anului 2011, o propunere în
vederea adoptării de către Parlamentul European și Consiliu a
Agendei strategice de inovare a EIT, care va defini domeniile prioritare pe
termen lung ale EIT, incluzând o imagine de ansamblu a activităților
planificate în domeniile învățământului superior,
cercetării și inovării, pe o perioadă de șapte ani.. 
EIT a prezentat Comisiei primul proiect de
Agendă strategică de inovare înainte de 30 iunie 2011.
2.           REZULTATELE
CONSULTĂRILOR CU PĂRȚILE INTERESATE ȘI EVALUĂRILE
IMPACTULUI
Pregătirea propunerii a luat în
considerare răspunsurile la consultarea publică deschisă privind
EIT, precum și rezultatele consultării publice deschise privind
cadrul strategic comun pentru finanțarea cercetării și inovării.
Au fost exprimate puncte de vedere de către statele membre și o
gamă largă de părți interesate din industrie, mediul
academic și societatea civilă. Acestea au demonstrat existența
unui sprijin puternic a misiunii EIT de a stimula o cooperare mai intensă
și mai bună între învățământul superior, antreprenoriat,
cercetare și inovare. Potrivit respondenților, EIT ar trebui să
joace un rol distinct în cadrul programului „Orizont 2020”, viitorul program al
UE pentru cercetare și inovare, creând legături mai strânse cu alte
eforturi europene și naționale. Majoritatea respondenților au
lăudat modul în care EIT garantează participarea întreprinderilor la
activitățile sale și a cerut institutului să își
intensifice activitățile de informare. Mai mult, respondenții
consideră implicarea întreprinderilor ca fiind foarte relevantă
pentru viitorul succes al EIT. Flexibilitatea, claritatea normelor și
rentabilitatea investițiilor sunt, prin urmare, fundamentale pentru
atragerea participării sectorului privat.
De asemenea, propunerea se bazează pe
raportul de evaluare externă în care conceptul de integrare a triunghiului
cunoașterii, precum și temele în jurul cărora este structurat
EIT, sunt considerate ca fiind foarte relevante. Există un sprijin
puternic pentru modelul dezvoltat de către EIT, bazat pe rețele de
centre de colocație puternic integrate pe termen lung. De asemenea,
respondenții au fost pozitivi și consecvenți în punctul de
vedere conform căruia meritul comunităților de cunoaștere
și inovare (CCI‑uri) a fost de a acționa ca un catalizator de
creare a unei valori adăugate ca urmare a activităților în care
membrii individuali sunt deja angajați într‑un mod mai fragmentat.
3.           ELEMENTELE JURIDICE ALE
PROPUNERII
Propunerea se bazează pe articolul 173
alineatul (3) din Tratatul privind funcționarea Uniunii Europene (TFUE).
Ea se bazează pe dispozițiile stabilite în regulamentul EIT și
completează propunerile incluse în pachetul „Orizont 2020”.
4.           IMPLICAȚII BUGETARE 
Fișa financiară legislativă
anexată la propunerea de modificare a regulamentului de înființare a
EIT stabilește implicațiile legate de buget, resurse umane și
resurse administrative.
2011/0387 (COD)
Propunere de
DECIZIE A PARLAMENTULUI EUROPEAN ŞI
A CONSILIULUI
privind Agenda strategică de inovare a
Institutului European de Inovare și Tehnologie (EIT): contribuția EIT
la o Europă mai inovatoare 
(Text cu relevanță pentru SEE)
PARLAMENTUL EUROPEAN ŞI
CONSILIUL UNIUNII EUROPENE,
având în vedere Tratatul
privind funcționarea Uniunii Europene (TFUE), în special articolul 173
alienatul (3), 
având în vedere Regulamentul
(CE) nr. 294/2008 al Parlamentului European și al Consiliului din 11
martie 2008 de înființare a Institutului European de Inovare și
Tehnologie[1],
având în vedere propunerea Comisiei Europene,
după transmiterea proiectului de act
legislativ către parlamentele naționale,
având în vedere avizul Comitetului Economic
și Social European[2],

hotărând în conformitate cu procedura
legislativă ordinară,
întrucât:
(1)              
Regulamentul (CE) nr. 294/2008 prevede prezentarea
de către Comisie a unei propuneri pentru prima Agendă strategică
de inovare (denumită în continuare „ASI”), pe baza proiectului transmis de
Institutul European de Inovare și Tehnologie. 
(2)              
ASI ar trebui să definească domeniile
prioritare pe termen lung pentru Institutul European de Inovare și Tehnologie
(denumit în continuare „EIT”) și să includă o evaluare a
impactului său economic și a capacității de a genera cea
mai bună valoare adăugată a inovării. ASI ar trebui să
țină seama de rezultatele monitorizării și evaluării
EIT. 
(3)              
Prima ASI ar trebui să includă
instrucțiuni și termeni de referință detaliați privind
funcționarea EIT, modalitățile de cooperare între consiliul de
conducere și comunitățile de cunoaștere și inovare
(denumite în continuare „CCI-uri”) și modalitățile de
finanțare a CCI-urilor,
ADOPTĂ PREZENTA DECIZIE:
Articolul 1
Se adoptă Agenda strategică de
inovare a Institutului European de Inovare și Tehnologie, astfel cum este
prevăzută în anexă.
Articolul 2
Prezenta
decizie intră în vigoare în a douăzecea zi de la data publicării
în Jurnalul Oficial al Uniunii Europene.
Adoptată la Bruxelles 
Pentru Parlamentul European,                     Pentru
Consiliu,
Preşedintele                                                   Preşedintele
ANEXĂ 
AGENDA STRATEGICĂ DE INOVARE A EIT 

1.                      
Institutul European de Inovare și Tehnologie:
Un actor în domeniul inovării la nivelul UE:

Agenda strategică de inovare (ASI) prezintă
prioritățile Institutului European de Inovare și Tehnologie
(EIT) pentru perioada 2014-2020, precum și modalitățile de
funcționare a acestuia. Prin urmare, ea este un instrument cheie al
factorilor de decizie europeni de orientare a direcției strategice a EIT,
acordând institutului în același timp o autonomie considerabilă
pentru definirea soluțiilor și mijloacelor de atingere a obiectivelor
stabilite. 
ASI este rezultatul unui proces aprofundat care a căutat să
țină seama de experiența EIT de până acum și să
reflecte integral realitatea mediului de inovare european. Ea se bazează
pe un prim proiect de ASI al consiliului de conducere al EIT transmis Comisiei Europene
la 15 iunie 2011, în conformitate cu cerințele regulamentului EIT. Ea se
bazează, de asemenea, pe rezultatele unei evaluări independente a
perioadei inițiale a EIT, precum și pe un proces de consultare
deschisă tuturor celor care au un interes actual sau potențial în
activitățile EIT, inclusiv întreprinderi, instituții de
învățământ superior, organizații de cercetare, precum
și autorități naționale și regionale. 

1.1.                
EIT: Abordarea provocărilor societale prin
intermediul inovării în triunghiul cunoașterii 

Într-o lume aflată într‑un proces
accelerat de schimbare, calea Europei către viitor se sprijină pe o
creștere inteligentă, durabilă și favorabilă
incluziunii. Pentru a realiza acest obiectiv și pentru a rămâne
competitivă într-o economie globală bazată pe cunoaștere,
„triunghiul cunoașterii” - cercetare, educație și inovare -
și interacțiunea dintre aceste trei laturi au fost recunoscute ca
fiind forțe motrice esențiale. Uniunea Europeană a acționat
în consecință și a identificat aceste domenii ca
priorități politice în strategia Europa 2020. Aceste
priorități sunt puse în aplicare în special prin intermediul
inițiativelor emblematice „O Uniune a inovării” și „Tineretul în
mișcare”, care constituie cadrul politic general pentru acțiunile UE
în aceste domenii. Acestea sunt completate de inițiativele emblematice „O
politică industrială integrată adaptată erei
globalizării” și „O Europă eficientă din punctul de vedere
al utilizării resurselor”. Institutul European de Inovare și
Tehnologie va contribui pe deplin la atingerea obiectivelor acestor
inițiative emblematice.
Motivele pentru aducerea cercetării,
educației și inovării în centrul atenției sunt clare. În
contextul unei concurențe globale aflată în continuă
creștere și al confruntării cu provocarea demografică din
interior, creșterea economică și noile locuri de muncă ale
Europei vor proveni din ce în ce mai mult din descoperiri inovatoare în
domeniul produselor, serviciilor și modelelor de afaceri, precum și
din capacitatea sa de cultivare, atragere și păstrare a talentelor.
Deși există povești de succes individuale în întreaga
Europă, statele membre ale UE sunt în medie mai puțin performante în
comparație cu liderii inovării la nivel mondial. În plus, UE se
confruntă cu o concurență sporită în ceea ce privește
atragerea de talente din partea noilor centre de excelență din
economiile emergente. 
Prin urmare, este necesară o schimbare
autentică a sistemelor de inovare și a paradigmelor noastre.
Deși excelența în învățământul superior, cercetare
și inovare există în mod clar în întreaga UE, ea rămâne în
continuare prea adesea fragmentată. Europa trebuie să
depășească această lipsă de cooperare strategică
între țări, sectoare și discipline. Mai mult, Europa trebuie
să adopte o adevărată cultură antreprenorială, care
este esențială pentru valorificarea cercetării și
inovării, pentru crearea de întreprinderi noi și introducerea
efectivă pe piață a inovărilor în sectoare cu un puternic
potențial de creștere. Europa trebuie să promoveze rolul instituțiilor
de învățământ superior ca motoare ale inovării, deoarece
talentele trebuie să fie dotate cu competențele,
cunoștințele și atitudinile necesare pentru stimularea
inovării. 
Institutul EIT a fost înființat tocmai în
acest scop – pentru a contribui la creșterea economică și
competitivitatea durabilă, prin consolidarea capacității de
inovare a Uniunii și a statelor sale membre. Prin deplina integrare a
triunghiului cunoașterii - învățământul superior,
cercetarea și inovarea - institutul va aduce o contribuție importantă
la abordarea provocărilor societale din cadrul „Orizont 2020” și va
aduce schimbări sistemice a modului de colaborare a actorilor
inovării europene. 
Pentru realizarea acestui obiectiv, EIT
combină orientarea strategică la nivelul EIT cu o abordare de jos în
sus prin intermediul comunităților de cunoaștere și inovare
(CCI‑uri). CCI‑urile sunt parteneriate puternic integrate, care
reunesc pe termen lung, în jurul provocărilor societale specifice,
universități și centre de cercetare de vârf, întreprinderi mici
și mari și alți actori de excelență din domeniul
inovării. Fiecare CCI este organizată în jurul unui număr redus
de centre de colocație interconectate în care partenerii lucrează
zilnic într‑o strânsă colaborare și cu un nivel fără
precedent de obiective strategice comune. Centrele de colocație se
bazează pe centre de excelență existente, dezvoltându‑le
în ecosisteme locale de inovare și interconectându-le într-o rețea
mai largă de noduri de inovare din întreaga Europă. În cadrul EIT,
fiecărei CCI i-a fost acordat un grad ridicat de autonomie în ceea ce
privește definirea organizării interne, componenței, agendei
și metodelor de lucru, care să le permită alegerea celei mai
potrivite metode pentru îndeplinirea obiectivelor. La nivel strategic, EIT
organizează procesul de selecție a CCI‑urilor, le coordonează
printr‑un cadru flexibil și difuzează cele mai bune modele de
guvernanță și finanțare.
Prin intermediul CCI-urilor, EIT contribuie la
crearea unor medii unde inovarea are mai multe șanse să prospere
și să genereze progrese semnificative în modul de colaborare dintre
învățământul superior, cercetare și întreprinderi.
Această abordare contribuie la abordarea provocărilor societale din
ce în ce mai complexe prevăzute într‑un mod holistic în Orizont
2020, reunind persoane de vârf din diferite sectoare, medii și discipline
– care altfel probabil nu s‑ar întâlni – pentru a găsi în comun
soluții la provocări. 
Realizări
EIT a finalizat etapa inițială, care
a fost dedicată lansării operațiunilor sale prin intermediul CCI‑urilor
și implementării funcțiilor de luare a deciziilor și a
funcțiilor executive ale EIT – consiliul de conducere și sediul
central. De asemenea, EIT a atins cu succes obiectivul său principal –
integrarea deplină a întregului lanț al inovării, reunind
instituții de învățământ superior, organizații de
cercetare și întreprinderi prin intermediul a trei comunități de
cunoaștere și inovare inițiale, înființate în 2010 în
domeniile identificate de Consiliu și de Parlamentul European ca fiind
esențiale pentru dezvoltarea viitoare a Europei. Acestea sunt energia
durabilă („KIC InnoEnergy”), adaptarea la schimbările climatice
și atenuarea efectelor acestora („ClimateKIC”) și societatea
informației și a comunicării din viitor („EIT ICT Labs”). 
Mai mult, prin sediul său din Budapesta,
EIT se consolidează în prezent ca o instituție a inovării. De
asemenea, a fost înființată Fundația EIT, o organizație
independentă din punct de vedere juridic dedicată promovării
și susținerii activităților EIT, precum și
consolidării impactului societal al EIT. 
CCI-urile – parteneriate integrate de
talie mondială în devenire
Cele trei CCI‑uri din prezent au
reușit să atingă masa critică în domeniile lor respective,
inclusiv o participare echilibrată între diferitele componente ale
triunghiului cunoașterii. Puterea combinată a partenerilor din cadrul
unei CCI - atât ca număr, cât și ca importanța pe care o au în
domeniile lor respective - le oferă acestora posibilitatea de a fi
competitive la nivel mondial.
Figura 1- Colocațiile CCI‑urilor
CCI-urile au urmat abordări diferențiate
în ceea ce privește consolidarea strategiilor și structurilor lor de
guvernare, reflectând diferitele domenii tematice. O CCI a fost creată ca
o întreprindere, în timp ce alte două sunt asociații non-profit. Toate
sunt structurate în jurul a aproximativ 30 de parteneri de bază și
cinci‑șase centre de colocație, însoțite de regulă de
un număr variabil de parteneri afiliați suplimentari, inclusiv
întreprinderi mici și mijlocii (IMM-uri). 
Înființarea CIC-urilor ca
entități juridice unice conduse de un director executiv oferă o
diferență clară față de o abordare
tradițională cu beneficiari multipli. În plus, toate CCI-urile
urmează un raționament de afaceri la planificarea strategică a
activităților lor, toate CCI‑urile punând în aplicare conceptul
de colocație: reunirea de diferite echipe în același loc fizic,
acționând ca dispecerat pentru multe activități ale CCI‑urilor,
combinând competențe și aptitudini dezvoltate în diferite domenii de
specializare la nivel paneuropean. 
Activitățile CCI‑urilor
cuprind întregul lanț al inovării și includ, printre altele,
înființarea de programe de masterat și doctorat cu eticheta EIT care
să combine științele de excelență cu educația
antreprenorială, serviciile de creare de întreprinderi și programele
de mobilitate. Deoarece activitățile inițiale ale CCI‑urilor
s-au axat pe talente și pe oameni, primele rezultate au fost realizate în
domeniul educației și antreprenoriatului, inclusiv crearea unor
programe de masterat și de doctorat. Două CCI‑uri și-au
unit forțele și cooperează în cadrul unui program de masterat
comun în domeniul rețelelor inteligente.
Realizările
CCI‑urilor din primul an (2010-2011) sunt promițătoare:
Aproape 500
de studenți au absolvit cursuri de vară și peste 200 de
studenți sunt în prezent înscriși la cursuri de masterat organizate
de CCI‑uri. Cererea din partea persoanelor talentate este ridicată:
de exemplu CCI InnoEnergy a primit 950 de cereri pentru programul lor de
masterat cu 155 de locuri pentru studenți. Studenții care au absolvit
cursurile Climate‑KIC în 2010 și 2011 au înființat o
asociație a absolvenților cu scopul de a menține implicarea în
CCI pe termen lung. 
Șase
întreprinderi nou înființate au fost deja create, cu capital de pornire
din premii sau cu sprijin din partea CCI‑urilor. Mai mult de 50 de
întreprinderi nou înființate sunt în prezent supuse
activităților de incubare. EIT ICTLabs sprijină 18 întreprinderi
mici prin consiliere de afaceri.
Legături
în cadrul triunghiului cunoașterii au fost stabilite la nivel regional
prin intermediul programelor de dezvoltare profesională
interdisciplinară, cum ar fi programul Climate‑KIC „Pionieri în
practică” (59 de persoane au participat până în prezent la acest
program de mobilitate). 
Au fost
stabilite noi norme privind proprietatea intelectuală (PI) care
stipulează împărțirea profiturilor din DPI între
societățile implicate și entitatea juridică
reprezentată de CCI.
Figura 2 - Partenerii CCI‑urilor în
2011 (întreprinderi, învățământ superior, cercetare)

1.2.           
Valoarea adăugată a EIT: elemente
distinctive 

Abordarea EIT este caracterizată
printr-un număr de elemente prin care se realizează o valoare
adăugată reală la nivelul UE: 
·                        
Rezolvarea problemei fragmentării prin
parteneriate integrate pe termen lung și atingerea unei mase critice datorită
dimensiunii sale europene: Pe baza inițiativelor
de cooperare existente, EIT aduce parteneriatele selecționate în cadrul
CCI-urilor la un nivel mai strategic și mai permanent. CCI‑urile
permit partenerilor de talie mondială să se unească în noi
configurații, optimizează resursele existente, accesează noi
oportunități de afaceri prin intermediul unor noi lanțuri
valorice care să abordeze riscuri mai ridicate și provocări pe
scară mai largă. Mai mult, cu toate că există un număr
semnificativ de centre de excelență în statele membre ale UE, ele
adesea nu ating în mod individual masa critică necesară pentru o
concurență la nivel mondial. Centrele de colocație ale CCI‑urilor
oferă actorilor locali de vârf posibilitatea de a crea legături
transfrontaliere apropiate cu alți parteneri de vârf, permițându-le
să acționeze și să fie recunoscuți la nivel mondial.. 
·                        
Sporirea impactului investițiilor în
domeniul educației, cercetării și inovării și testarea
noilor metode de guvernanță pentru inovare: EIT
funcționează ca un catalizator, aducând o valoare adăugată
bazei de cercetare existente, prin accelerarea adoptării și
exploatării tehnologiilor și rezultatelor cercetării.
Activitățile de inovare vor contribui, la rândul lor, la alinierea
și la efectul de pârghie al investițiilor din cercetare și la
adaptarea activităților de educație și formare pentru a le
face mai receptive la necesitățile întreprinderilor. În acest scop,
EIT a fost înzestrat cu un grad considerabil de flexibilitate, pentru a testa
noi modele de inovare care să permită o diferențiere reală
între guvernanța și modelele de finanțare ale CCI‑urilor,
precum și o adaptare rapidă pentru a profita mai bine de
oportunitățile emergente.
·                        
Cultivarea transfrontalieră a talentelor
și favorizarea spiritului antreprenorial prin integrarea triunghiului
cunoașterii: EIT stimulează inovarea
orientată spre oameni și pune studenții, cercetătorii
și antreprenorii în centrul eforturilor sale. Acesta oferă noi
parcursuri profesionale între mediul academic și sectorul privat, precum
și programe inovatoare de dezvoltare profesională. Eticheta EIT
aplicată programelor de masterat și de doctorat inovatoare ale
CCI-urilor va contribui la crearea unei mărci de excelență
recunoscută la nivel internațional care va contribui la atragerea
talentelor din Europa și din alte părți ale lumii. Spiritul
antreprenorial este susținut printr-o nouă generație de
studenți de nivel mondial, înzestrați cu cunoștințele
și atitudinile necesare pentru a transforma ideile în noi
oportunități de afaceri.
·                        
Finanțare inteligentă prin intermediul
unui efect de pârghie combinat cu o abordare orientată către
rezultate și către întreprinderi: EIT
asigură până la 25% din bugetul CCI‑urilor și
facilitează 75% din resursele financiare provenite de la o gamă
largă de parteneri publici și privați, creând astfel un efect de
pârghie important prin punerea în comun a investițiilor la scară
largă și eficientizarea diferitelor surse publice și private în
vederea implementării strategiilor comune convenite. Mai mult, prin punerea
accentului atât pe piață, cât și pe impactul societal, EIT
urmează o abordare orientată spre rezultate. CCI‑urile
operează conform unui raționament comercial, pe baza unor planuri de
afaceri anuale, inclusiv un portofoliu ambițios de activități de
la educație la crearea de întreprinderi, cu obiective, rezultatele
preconizate și indicatori cheie de performanță (KPI - Key
Performance Indicators) clari pe baza cărora sunt evaluate. 

1.3.           
Sinergii și complementarități cu
alte politici și inițiative de finanțare 

Interdependența între cercetare, inovare
și educație este din ce în ce mai recunoscută în cadrul
inițiativelor și programelor UE. Există un potențial
important pentru acțiuni care se consolidează reciproc la nivel
european, național și regional. La nivelul UE, cadrul strategic
furnizat de Orizont 2020 – Programul-cadru pentru cercetare și inovare
(2014-2020) – va asigura în continuare că aceste sinergii sunt exploatate
pe deplin. 
EIT va avea o contribuție importantă
la obiectivele programului Orizont 2020, în special prin abordarea
provocărilor societale în mod complementar față de alte
inițiative în aceste domenii. În cadrul Orizont 2020, EIT va face parte
din obiectivul „abordarea provocărilor societale”, însă conform principiului
interacțiunii adecvate între obiective, aceasta va contribui și la
„crearea unei poziții de lider în sectorul industrial și a unor cadre
de competitivitate” prin stimularea cercetării orientate spre rezultate
și încurajarea creării de IMM‑uri inovatoare cu creștere
ridicată. În cele din urmă, EIT va contribui la crearea unei „baze
științifice de excelență” prin încurajarea
mobilității transfrontaliere - între discipline, sectoare și
țări - precum și prin îmbinarea spiritului antreprenorial
și a culturii asumării de riscuri în programe postuniversitare
inovative. Prin urmare, EIT va contribui în mod semnificativ la promovarea
condițiilor-cadru necesare pentru realizarea potențialului inovator
al cercetării din UE și pentru promovarea realizării spațiului
european de cercetare (SEC). 
De asemenea, EIT introduce o veritabilă
dimensiune „învățământ” în politica UE de cercetare și
inovare. Prin intermediul educației inovatoare și antreprenoriale,
EIT joacă un rol important de corelare între cadrul de cercetare și
inovare și politicile și programele de învățământ,
oferind angajamentul pe termen lung necesar obținerii de schimbări
durabile în învățământul superior. În special prin noi diplome
transdisciplinare și interdisciplinare cu eticheta EIT, acesta
coordonează un efort de colaborare în vederea unei educații pentru
inovare cu efecte colaterale clare asupra agendei europene mai largi de
modernizare a instituțiilor de învățământ superior,
promovând astfel Spațiul european al învățământului
superior. 
Mai mult, există oportunități
de interacțiuni de consolidare reciprocă cu politica de coeziune a
Uniunii prin abordarea legăturilor dintre aspectele locale și globale
ale inovării. Centrele de colocație asigură colaborarea
transfrontalieră și se află într-o poziție bună pentru
a capitaliza diferitele sisteme de finanțare din regiunile lor. Centrele
de colocație joacă un rol major în consolidarea
conectivității locale și globale a CCI‑urilor în ansamblu,
inclusiv prin strânsa cooperare cu autoritățile regionale, în special
cele implicate în elaborarea și punerea în aplicare a strategiilor de
inovare regionale pentru specializarea inteligentă (RIS3). În plus,
legăturile dintre CCI-uri și organizațiile de grupuri locale ar
putea fi consolidate pentru a mări implicarea IMM-urilor în
activitățile CCI-urilor. În timp ce oportunitățile de
sinergii diferă în funcție de aria tematică a CCI‑urilor,
o serie de inițiative și programe la nivelul UE par să fie în
special în măsură să ofere beneficii rezultate din cooperare
și coordonare. Deoarece însuși conceptul EIT/CCI se bazează pe
asigurarea unei valori adăugate excelenței europene existente,
CCI-urile – prezente și viitoare – vor încerca prin definiție să
exploreze la maximum aceste sinergii. CCI‑urile vor asigura valoare
adăugată inițiativelor care ar putea exista în domeniile
relevante, inclusiv inițiativele de programare comună (IPC),
parteneriatele europene pentru inovare (PEI) și parteneriatele public‑private
(PPP). 
Inițiativele de programare comună,
un instrument cheie pentru abordarea fragmentării în domeniul
cercetării, ar trebui să furnizeze nucleul bazei de cercetare CCI
paneuropene. La rândul său, CCI‑urile pot să accelereze și
să promoveze exploatarea cercetării publice de excelență
reunite de inițiativele de programare comună, abordând astfel
fragmentarea în domeniul inovării. Inițiativele tehnologice comune
(ITC) și parteneriatele public‑private nou înființate
asigură platforme pentru promovarea activităților de cercetare
la scară largă orientate spre industrie și sporesc dezvoltarea
tehnologiilor majore. CCI‑urile pot contribui la stimularea acestor
investiții majore în cercetare care să încurajeze transferul de
tehnologie și comercializarea și să dezvolte noi proiecte
antreprenoriale în activitățile economice existente prin intermediul
talentelor antreprenoriale. Prin intermediul abordării reprezentate de
triunghiul cunoașterii, EIT va completa investițiile Consiliului
European pentru Cercetare (CEC) în cercetarea de frontieră de talie
internațională, abordând întregul lanț al inovării, de la
idei la aplicare și exploatare, și va oferi posibilități
suplimentare în domeniul inovării și expunerii la spiritul
antreprenorial pentru cercetătorii „Marie Curie” și studenții
„Erasmus pentru toți”. 
Viitoarele parteneriate europene pentru
inovare vor oferi cadrul general pentru a facilita alinierea și sinergiile
între instrumentele și politicile de cercetare și inovare orientate
spre cerere și ofertă. CCI‑urile
pot contribui la parteneriatele europene pentru inovare prin natura lor
distributivă și prin experiența lor de pe teren, în special prin
dezvoltarea capitalului uman necesar, educarea actorilor cheie cum ar fi
antreprenorii și cercetătorii, precum și prin identificarea
condițiilor cadru și a celor mai bune practici politice, normative
sau în probleme de standardizare din sectorul lor relevant. 
În practică, oportunitățile de
sinergii se vor materializa în diferite moduri, în funcție de CCI‑uri
și de provocări. În prezent sunt în curs de elaborare legături
la nivel de CCI cu alte inițiative, în funcție de specificul
fiecărei CCI și a domeniului său tematic. 
Exemple
practice de sinergii între CCI‑uri și alte inițiative
(septembrie 2011)
·                        
EIT ICT Labs asigură legătura și
colaborează îndeaproape cu parteneriatul public-privat pentru internetul
viitorului, inițiativa tehnologică comună Artemis și
inițiativele EUREKA precum ITEA (tehnologia informației pentru
progresul european) și parteneriatul pentru încrederea viața
digitală. Prin aplicarea de „catalizatori” CCI, cum ar fi radarul de
inovare, stimularea brevetelor și transferul de tehnologie de-a lungul
ciclului de viață al proiectelor de cercetare finanțate de UE,
EIT ICT Labs își sporește impactul pe piață. Oferind acces
la centrele sale de colocație, acestea pot îmbunătăți
mobilitatea persoanelor și a ideilor în toată Europa.
·                        
KIC InnoEnergy contribuie la implementarea
Planului strategic european privind tehnologiile energetice al UE (Planul SET),
printre altele prin participarea sa la platforma SETIS privind supravegherea
și cartografierea tehnologiilor. De asemenea, ea interacționează
în prezent cu Centrul Comun de Cercetare al Comisiei (JRC) pentru
capacitățile de simulare a construirii scenariilor. 
·                        
Climate KIC oferă în mod activ sinergii cu
inițiativele de programare comună (IPC) din domeniu, deoarece agenda
de inovare și planul de punere în aplicare a Climate KIC se va baza
parțial pe agenda strategică comună identificată în cadrul
IPC climă (servicii climatice și adaptarea la schimbările
climatice). Comunitățile regionale de inovare și implementare
(CRI) ale Climate KIC oferă un model de inovare paneuropean regional
original, care folosește regiunile ca standuri de încercare, conectând
dezvoltarea capacității de conducere și avantajele regionale la
provocările globale. 

2.                      
Aprofundarea rolul EIT după 2013:
Priorități 
2.1.                
Stimularea creșterii, impactului și
durabilității prin EIT 

Lecții învățate în faza
de inițiere
Procesul de înființare a CCI-urilor
inițiale a implicat un proces substanțial de „învățare prin
practică”. Acesta a arătat că CCI‑urile sunt concepte noi
și provocarea de a găsi organizarea juridică a CCI‑urilor
și de a forma relații contractuale cu CCI-urile și partenerii
acestora a fost subestimată de către toate părțile
implicate în proces. O lipsă de informare cu privire la caracterul adecvat
al diferitelor forme de entități juridice a reprezentat o dificultate
a procesului de înființare. În timp ce abordarea ascendentă, care
oferă o libertate considerabilă fiecărei CCI de a‑și
organiza parteneriatele, trebuie menținută, sunt necesare
orientări suplimentare pentru a identifica cadre juridice adecvate. Mai
mult, provocarea de a reuni diferite culturi academice și de afaceri
într-o singură entitate juridică nu ar trebui să fie
subestimată; prin urmare, apare importanța
împărtășirii unor valori comune atât la nivelul CCI‑urilor,
cât și la nivelul EIT. În plus, CCI‑urile reprezintă
inovații instituționale la scară largă, și nu
există două ICC‑uri care să fie identice. Aceasta,
deși oferă o bogată diversitate de modele de inovare, face mai
dificilă coordonarea și monitorizarea globală a CCI-urilor. 
În viitor, sunt necesare orientări mai
clare în amonte încă din procesul de selecție pentru a asigura faptul
că trăsăturile esențiale strategice sunt
împărtășite de toate CCI‑urile, permițând, în
același timp, abordări diferențiate în organizarea,
implementarea și finanțarea CCI‑urilor. În sfârșit, cele
trei CCI-uri din prezent nu furnizează încă o masă critică
pentru ca EIT să-și dezvolte întregul potențial ca institutul de
vârf în materie de inovare. Cu numai trei CCI‑uri există
oportunități limitate de a obține beneficii inter‑ICC din
oportunități de inovare adiacente, sau de a realiza economii de
scară în administrare și diseminare. Aceasta înseamnă și
că EIT nu are o dimensiune suficient de mare pentru a acționa ca o
instituție europeană de sine stătătoare. În acest sens sunt
necesare CCI-uri suplimentare pentru ca EIT să obțină masa
critică necesară pentru ca acesta să devină mai mult decât doar
„suma componentelor sale”. În cazul în care EIT urmează să exploreze
noi modele de guvernanță și gestionare a inovării prin
CCI-uri, este necesară înființarea un număr limitat de
parteneriate suplimentare în vederea extinderii eșantionului pe care se
bazează experiența EIT. 
EIT ca investitor în triunghiul cunoașterii 
Învățând din aceste lecții, EIT
urmărește să‑și consolideze și să-și
dezvolte în continuare rolul de „investitor” care stimulează centrele de
excelență din cercetare, întreprinderi și
învățământul superior existente în Europa, permițându‑le
să se reunească și să‑și consolideze colaborarea
sistematică pe termen lung prin intermediul CCI-urilor. 
Abordarea „Investitorul EIT” reprezintă o
concentrare asupra identificării celor mai bune oportunități
strategice și selecționarea unui portofoliu de parteneriate de talie
mondială – CCI‑urile – care să realizeze aceste obiective. Ca
parte a acestei abordări, EIT acordă subvenții anuale CCI‑urilor
pe baza performanțelor lor anterioare și a activităților
propuse în planul lor de afaceri. Evaluarea planurilor de afaceri va fi
susținută de experți externi, independenți. În această
perspectivă, EIT ar trebui nu numai să prevadă direcții
și viziuni generale, ci și să ofere CCI‑urilor un nivel
adecvat de sprijin și să monitorizeze performanța acestora. În
același timp, CCI‑urilor le este acordată o marjă de
manevră substanțială pentru a‑și defini strategiile
și organizarea internă, precum și pentru implementarea
activităților lor și pentru mobilizarea resurselor și
talentelor necesare. 
Randamentul investițiilor EIT în CCI‑uri
va fi evaluat în termeni de beneficii concrete pentru economia și
societatea europeană în ansamblu, cum ar fi crearea de noi întreprinderi,
produse și servicii pe piețele existente și viitoare, persoane
cu spirit antreprenorial mai calificate, locuri de muncă noi și mai
atractive, precum și atragerea și păstrarea talentelor din
întreaga UE și din afara acesteia. 
Acest lucru necesită crearea pentru EIT a
unui sistem solid de monitorizare și evaluare, care să se concentreze
pe realizări, rezultate și generarea atât a unui impact economic, cât
și a unui impact societal, care să fie evaluate în funcție de
cele mai bune practici internaționale. Înființarea unui sistem
echilibrat de monitorizare a performanțelor pentru a evalua impactul EIT
prin intermediul CCI‑urilor, performanța proprie a EIT ca
organizație și contribuția EIT la „Orizont 2020” reprezintă
o prioritate în această direcție. 
Un element important în acest sens este
elaborarea, împreună cu CCI‑urile, a unei veritabile
„identități corporative” a EIT în jurul unui set de valori comune. În
timp ce toate CCI-urile și partenerii lor individuali dispun de propriile
identități și valori corporative, toți
împărtășesc valori care reunesc comunitatea EIT/CCI‑uri.
Acestea sunt: excelență în cadrul triunghiului cunoașterii;
persoane calificate și cu spirit antreprenorial; colaborări pe termen
lung între țări, discipline și sectoare; concentrarea asupra
impactului economic și societal. O astfel de identitate va îmbunătăți
vizibilitatea externă și prestigiul EIT și al CCI‑urilor.

2.1.1.          
Consolidarea și stimularea dezvoltării
și impactului CCI‑urilor existente

EIT va sprijini în mod activ primele trei
CCI-uri să‑și sporească potențialul și impactul,
precum și contribuția acestora la obiectivele stabilite în Orizont
2020. În timp, CCI‑urile își vor extinde portofoliul inițial de
activități cu scopul de a profita de noi oportunități de
piață sau societale. Pentru a sprijini aceste evoluții, EIT va
propune și va defini, în strânsă cooperare cu fiecare CCI, strategii
de cofinanțare adaptate, care susțin, în același timp,
activități strategice din perspectiva EIT. 
CCI‑urile ar trebui să
rămână parteneriate dinamice și, prin urmare, ar trebui să
fie deschise unor noi parteneri și să elimine parteneri
existenți, dacă este cazul. CCI trebuie să exploreze noi surse
de excelență existente și potențiale, ori de câte ori
acestea aduc o valoare adăugată, prin participarea de noi parteneri
în centrele de colocație existente, prin sporirea activităților
comune între centrele de colocație din cadrul fiecărei CCI sau chiar
prin înființarea unor noi centre de colocație, menținând în
același timp parteneriatul CCI axat, solid și ușor de
administrat. 
Un bun echilibru între cooperare și concurență are o
importanță la fel de mare și pentru obținerea unei
eficiențe maxime a CCI‑urilor. EIT va oferi stimulente CCI‑urilor
pentru angajarea în activități inter‑CCI‑uri în domenii
care oferă un puternic potențial pentru sinergii, de exemplu prin
cursuri comune de dezvoltare profesională, activități comune de
cercetare, masterate sau doctorate sau mobilitate inter‑CCI‑uri
între universități și întreprinderi. În același timp, EIT
va oferi stimulente pentru obținerea unui anumit grad de
concurență pentru a încuraja comunitățile de
cunoaștere și inovare să rămână axate pe rezultate
și impact și ia măsurile adecvate în cazul unor performanțe
reduse. 
CCI‑urile nu se bazează doar pe
bazele de cercetare de excelență existente ale partenerilor, ci sunt,
de asemenea, pionierii promovării și punerii în aplicare a misiunii
educaționale a EIT. Obiectivul este de a educa și de a forma talente
care să dispună de competențele, cunoștințele și
mentalitatea necesară într-o economie globală bazată pe cunoaștere.
În acest scop, EIT promovează în mod activ, printre altele, diplomele cu
eticheta EIT prin monitorizarea calității lor și implementarea
coerentă în toate CCI-urile. În acest sens acestea vor utiliza intens
evaluările inter pares și ale experților și vor
stabili un dialog cu organismele naționale și de asigurare a
calității. Aceasta va îmbunătăți recunoașterea la
nivel național și internațional a calificărilor cu eticheta
EIT și va duce la creșterea atractivității lor la nivel
mondial, oferind în același timp o platformă de colaborare la nivel
internațional. În viitor, CCI‑urile vor fi încurajate să
își extindă domeniul educațional de activitate dincolo de
învățământul postuniversitar către o mai mare varietate de
modalități de studiu pentru a face față unei game mai largi
de activități inovatoare de dezvoltare profesională, care
implică educația pentru cadrele de conducere, cursuri de formare
profesională adaptate și școli de vară. Pentru sporirea
impactului activităților educaționale ale CCI-urilor și
pentru ca acestea să ajungă la un public mai larg, CCI‑urile pot
preconiza elaborarea, cu titlu experimental, de module pentru cursuri
universitare sau pachete destinate învățământului școlar. 
EIT:
·                        
Va institui treptat mecanisme competitive de
revizuire pentru alocarea unui procentaj din granturile CCI-urilor, care vor
ține seama de faptul că CCI‑urile cresc într-un ritm diferit. 
·                        
Va oferi stimulente CCI‑urilor pentru
dezvoltarea de activități comune privind aspectele de interes
general.
·                        
Va institui un sistem de evaluare inter‑pares
pentru calificările cu eticheta EIT și va purta dialoguri cu
organismele naționale și internaționale de asigurare a
calității.
·                        
Va încuraja CCI‑urile să dezvolte o
mai mare varietate de activități educaționale și de
formare. 

2.1.2.          
Crearea de noi CCI‑uri 

Pentru a spori și mai mult impactul
și pentru a stimula inovarea în noi domenii de provocări societale,
EIT își va extinde treptat portofoliul de CCI-uri. Aplicând o dezvoltare
incrementală la înființarea de noi CCI‑uri, EIT se va asigura
că lecțiile învățate din experiențele anterioare sunt
luate în considerare în mod corespunzător, și că vor fi
înființate CCI‑uri numai în domenii în care există un
potențial clar de inovare și o excelență de vârf pe care
acestea se pot baza. Prin urmare, în perioada 2014-2020 vor fi înființate
noi CCI‑uri în două etape, și anume câte trei noi CCI‑uri
în 2014 și 2018, însumând un portofoliu de nouă CCI-uri în perioada
2014‑2020 (echivalentul a 40-50 de centre de colocație instituite în
întreaga UE). Un nou proces potențial de selecție a CCI‑urilor
în 2018 se va baza în principal pe rezultatele unei evaluări externe
aprofundate a EIT și a CCI‑urilor existente, inclusiv pe o evaluare
a impactului economic și societal și a contribuției EIT la
întărirea capacității de inovare a UE și a statelor membre,
precum și pe rezultatele evaluărilor programului Orizont 2020. 
Noi CCI‑uri vor fi înființate în domenii cu
mari provocări societale care oferă un real potențial de
inovare. EIT va contribui astfel pe deplin la
obiectivele agendei mai largi de politică a UE, în special la obiectivele
stabilite în Orizont 2020, care identifică un anumit număr de mari
provocări societale, tehnologii generice și tehnologii industriale. Obiectivul este
înființarea de CCI-uri în domenii tematice care, din cauza magnitudinii
și a naturii lor complexe, pot fi rezolvate numai printr‑o abordare
interdisciplinară, transfrontalieră și transsectorială. Prin urmare, selectarea domeniilor tematice trebuie fondată pe o
analiză riguroasă care să arate faptul că o CCI poate aduce
valoare adăugată reală și poate avea un impact pozitiv
asupra economiei și societății. 
Comisia Europeană a efectuat această
analiză printr-un proces destinat să evalueze în mod obiectiv
potențialul viitoarelor tematici ale CCI‑urilor. Un punct de plecare a fost proiectul de ASI pe care
consiliul de conducere al EIT l‑a prezentat Comisiei în iunie 2011. Un set de criterii solide a fost dezvoltat în
paralel pentru a permite o evaluare obiectivă a potențialului de
inovare oferit de fiecare temă viitoare. Validitatea
acestor criterii a fost verificată cu restul comunității de
inovare din întregul triunghi al cunoașterii printr-o consultare
publică deschisă. Acest proces a
condus la următoarea listă de criterii. 
·                        
Abordarea principalelor
provocări economice și societale cu care se confruntă Europa,
contribuind la punerea în aplicare a agendei Europa 2020;
·                        
Alinierea și
coordonarea cu politicile relevante ale UE, precum și cu inițiativele
existente în cadrul Orizont 2020 și Erasmus pentru toți. 
·                        
Să fie în
măsură să mobilizeze investiții și angajamente pe
termen lung din partea sectorului de afaceri; să dispună de o
piață existentă pentru produsele sale și să fie în
măsură să creeze altele noi;
·                        
Crearea unui impact durabil
și sistemic, măsurat în termeni de noi antreprenori formați, noi
tehnologii și noi întreprinderi;
·                        
Reunirea unei mase critice
de părți interesate de talie mondială în domeniul
cercetării, educației și inovării, care altfel nu s‑ar
reuni;
·                        
Necesitatea unor
abordări transdisciplinare și dezvoltarea de noi tipuri de
educație dincolo de frontierele disciplinelor;
·                        
Abordarea principalelor
lacune ale inovării, cum ar fi paradoxul european, și anume domeniile
pentru care Europa dispune de o bază solidă de cercetare, însă o
performanță scăzută în materie de inovare.
Evaluarea temelor propuse în cadrul
proiectului prezentat de EIT, precum și de către întreaga comunitate
a părților interesate, a demonstrat în mod clar un anumit grad de
variabilitate în ceea ce privește impactul potențial pe care l‑ar
oferi înființarea unei CCI. Prin urmare,
un anumit număr de teme au fost eliminate în întregime; altele au fost redefinite pentru a răspunde
mai bine particularităților contextului european și mondial în
acest domeniu. 
Următoarele domenii tematice au fost
identificate ca domenii pentru care înființarea unei noi CCI ar avea cel
mai însemnat potențial de valoare adăugată pentru
activitățile existente și care ar stimula cu adevărat
inovarea: 
·                        
Producția cu valoare
adăugată
·                        
„Food4future” - lanț de
aprovizionare durabilă de la resurse la consumatori
·                        
Inovare pentru un stil de
viață sănătos și îmbătrânire activă
·                        
Materii prime - explorare,
extracție, prelucrare, reciclare și substituție durabilă
·                        
Societăți sigure
și inteligente 
·                        
Mobilitate urbană 
Mai multe detalii privind temele individuale
sunt prezentate în fișele informative de la sfârșitul documentului[3]. 
Pe baza acestor teme, EIT va
dispune de autonomia de a organiza procesul de selecție a viitoarelor CCI‑uri. Succesul viitoarelor
apeluri în vederea creării de CCI‑uri va depinde în mare parte de
existența unor orientări clare în ceea ce privește
așteptările și cerințele, precum și a unui calendar
care să le permită CCI‑urilor candidate să se organizeze
foarte bine atât din punct de vedere juridic, cât și din punct de vedere
financiar, înainte de a înainta o propunere. CCI‑urile vor fi selecționate în funcție de
criteriile detaliate definite în Regulamentul EIT, pe baza principiilor
generale de excelență și relevanță în inovare. Orice CCI selectată va trebui să
demonstreze modul în care va asigura un impact maxim într‑un anumit
domeniu și să demonstreze viabilitatea strategiei sale. 
Având în vedere cele două etape de selecții
de CCI‑uri prevăzute în 2014 și 2018, pentru prima etapă
au fost identificate trei teme. Reflectând necesitatea unei abordări
treptate pentru înființarea de noi CCI‑uri, selecția primelor
trei teme a fost bazată pe maturitatea domeniului, pe impactul
potențial societal și economic, precum și pe
posibilitățile de sinergie cu alte inițiative. Acestea sunt:
·                        
Inovare pentru un stil de
viață sănătos și îmbătrânire activă
·                        
Materii prime - explorare,
extracție, prelucrare, reciclare și substituție durabilă
·                        
„Food4future” - lanț de
aprovizionare durabilă de la resurse la consumatori 
Pentru a doua etapă din 2018, vor fi luate în
considerare celelalte teme (mobilitatea urbană, producția cu valoare
adăugată și societăți sigure și inteligente),
ținând cont, în același timp, de provocările noi și
neprevăzute care pot apărea în viitor. 
EIT:
·                        
Va pregăti în timp util o procedură de
selecție pentru CCI-urile din a doua etapă din 2014 și –
după evaluarea programului Orizont 2020, inclusiv a programului său
specific și a EIT – pentru a treia etapă din 2018
·                        
Se asigură că condițiile-cadru
pentru viitoarele proceduri de selecție a CCI‑urilor conduc la un
rezultat optim, în special prin oferirea unor îndrumări clare privind
cerințele și procesele, precum și prin stabilirea unei perioade
de timp suficiente pentru organizarea parteneriatelor de către
candidați

2.2.                
Creșterea impactului EIT 

Stimularea inovării în întreaga
Uniune 
În perioada inițială, EIT și‑a
concentrat eforturile în principal pe crearea CCI-urilor. Deși
consolidarea centrelor de excelență existente reprezintă un
obiectiv clar al EIT, acesta va trebui să se asigure că sunt generate
beneficii și pentru domenii ale Uniunii care nu sunt implicate direct în
CCI-uri. Prin urmare, de o importanță critică pentru EIT este
promovarea difuzării de bune practici pentru integrarea triunghiului
cunoașterii cu scopul de a dezvolta o cultură comună a
inovării și a schimbului de cunoștințe. 
În viitor, EIT trebuie să depună
eforturi pentru a face ca experiența CCI‑urilor să fie
reproductibilă și ușor de înțeles, integrând‑o într‑o
cultură care poate servi drept model în Europa și în afara acesteia.
Prin identificarea, analizarea și schimbul de bune practici, precum
și a unor modele noi de guvernanță și finanțare a
CCI-urilor, EIT urmărește să se asigure că
cunoștințele generate în cadrul EIT și a CCI-urilor sunt
diseminate și capitalizate în beneficiul cetățenilor și a
instituțiilor, inclusiv cele care nu sunt direct implicate în cadrul CCI‑urilor.

EIT poate juca un rol decisiv în sintetizarea
abordărilor diverse aplicate de CCI‑uri și în
transferabilitatea lor către domenii în care capacitatea de inovare este
scăzută, domenii care altfel nu ar fi putut beneficia de
experiența acumulată de către EIT. Aceste acțiuni de
sensibilizare vor asigura faptul că beneficiile experienței EIT vor
promova dezvoltarea capacității de inovare în aceste domenii.
Această activitate este capabilă să genereze o rentabilitate
puternică în măsura în care se bazează pe activitățile
CCI-urilor. 
Principalii promotori ai
învățării la nivelul EIT pot fi: cercetarea axată pe
inovare pentru crearea de noi întreprinderi și noi modele de afaceri,
gestionarea portofoliilor de proprietate intelectuală și noi
abordări pentru punerea în comun a drepturilor de proprietate
intelectuală, antreprenoriat și noi forme integrate de formare
multidisciplinară; modele de guvernanță și de
finanțare inovatoare bazate pe conceptul de inovare deschisă sau care
implică autorități publice. Acest lucru va ajuta EIT să
devină o instituție model cu rol de „etalon” în inovarea
europeană, precum și o instituție orientata către inovare
recunoscută la nivel internațional.
Cultivarea și atragerea talentelor 
Talentele reprezintă baza reușitei
inovărilor. Unul din rolurile principale ale EIT este acela de a oferi
talentelor posibilitatea de a‑și folosi pe deplin potențialul
și de a crea mediul în care acestea să poată să se afirme.
EIT generează astfel de medii prin intermediul CCI-urilor, însă EIT
trebuie să vină în completarea acestora cu strategii de atragere a
talentelor de vârf, inclusiv prin includerea unor astfel de talente din afara
CCI­‑urilor. 
Prin urmare, EIT va pune în aplicare un
program specific axat pe oameni, pentru a se asigura că talentele –
studenți, cercetători, cadre didactice și antreprenori
aflați în orice etapă a carierei lor profesionale – din afara
centrelor de colocație, vor fi pe deplin conectate la inițiativă.
Un astfel de sistem nu va oferi talentelor de vârf din afara CCI‑urilor
numai posibilitatea de a beneficia de mediile de inovare create în centrele de
colocație, ci le va oferi și stimulente pentru a face uz pe deplin de
cunoștințele și know-how-ul acumulate în domenii din afara CCI‑urilor.
În special, Fundația EIT ar putea juca un rol semnificativ în acest
domeniu. 
De asemenea, EIT joacă un rol bine
definit în atragerea de talente din afara UE. Prin crearea a unei mărci
puternice și prin stabilirea unor relații strategice cu principalii
parteneri din întreaga lume, EIT poate spori atractivitatea partenerilor din
cadrul CCI‑urilor. În strânsă legătură cu CCI‑urile,
EIT ar trebui să dezvolte o strategie internațională
puternică, prin identificarea și punerea în legătură a
interlocutorilor relevanți și a partenerilor potențiali. În
acest context, EIT și CCI‑urile ar trebui să profite din plin
de inițiativele UE existente în acest domeniu, cum ar fi programul
„Erasmus pentru toți” și acțiunile Marie Curie. În plus, EIT ar
putea încuraja schimburile de cunoștințe, activitățile de
îndrumare și formarea de rețele prin încurajarea creării unei
rețele de absolvenți EIT. 
EIT va completa eforturile sale de promovare a
ideilor geniale și a talentelor și prin alte măsuri, cum ar fi
organizarea de concursuri de idei sau atribuirea de premii, fie ca o
inițiativă proprie, fie în colaborare cu parteneri mondiali de vârf. 
EIT:
·                        
Va stabili, în strânsă colaborare cu CCI‑urile,
un sistem („burse EIT”) care să permită talentelor de vârf de pe
întreg cuprinsul UE și din afara acesteia să se implice în
activitățile centrelor de colocație ale CCI‑urilor pentru
o perioadă limitată de timp, creând astfel avantaje atât pentru
participant, cât și pentru CCI‑uri. 
·                        
Va institui/adapta un instrument bazat pe
internet pentru a oferi o platformă de schimb de cunoștințe
și de creare de rețele în jurul EIT. 
·                        
Va crea și va susține o rețea
funcțională și puternică de absolvenți ai
activităților educaționale și de formare a EIT/CCI
(„Asociația absolvenților EIT”).
·                        
Va pune în mod sistematic la dispoziția
comunității de inovare din UE, și nu numai, lecțiile
învățate și succesele CCI‑urilor. Aceasta poate include
dezvoltarea unei colecții de cursuri oferite gratuit pe internet,
provenite din activitățile educaționale și de formare ale
EIT și ale CCI-urilor. 

2.3.                
Noi mecanisme de implementare și monitorizare
orientată spre rezultate 

Simplificarea, implementată într-un mod
responsabil, reprezintă o necesitate pentru ca EIT să
obțină rezultate efective, să promoveze inovări
revoluționare și să obțină implicarea
comunității de afaceri. Rămân încă multe de făcut
pentru ca EIT să-și exercite pe deplin flexibilitatea, pentru a
promova și mai mult simplificarea. 
Ca un „investitor” în CCI‑uri, EIT
consideră simplificarea ca fiind un proces dinamic, inclusă în
funcționarea EIT și parte integrantă a funcției sale de
susținere a CCI‑urilor. În acest scop, EIT va depune eforturi pentru
a‑și adapta, îmbunătăți și eficientiza procesele
de monitorizare, raportare și finanțare și va căuta mereu
abordări simplificate care pot ajuta CCI‑urile să facă
față necesităților noi și emergente, sporindu‑le
impactul. 
CCI‑urile vor oferi un banc de testare
ideal pentru noile metode de finanțare și gestionare a inovării.
Prin intermediul experimentării și experienței oferite de CCI‑uri,
EIT va implementa o agendă de simplificare în anumite domenii cheie cum ar
fi acordurile contractuale, raportările simplificate, sumele și
ratele forfetare. 
Comisia va monitoriza îndeaproape capacitatea
EIT de a implementa acorduri și principii cât mai simple de finanțare
și gestionare a activităților CCI‑urilor, pe baza propriei
agende de simplificare a EIT. Învățămintele dobândite – inclusiv
eșecurile – vor fi împărtășite cu viitoarele CCI‑uri
și cu programele și schemele UE din cadrul Orizont 2020.
Comisia și-a
sporit eforturile de sprijinire a EIT în vederea instituirii unui sistem
eficient și solid de monitorizare orientat spre rezultate. Acest sistem de
monitorizare va asigura deplina responsabilitate EIT și a CCI-urilor,
calitatea rezultatelor, contribuția la prioritățile programului
Orizont 2020 și, în același timp, va permite o flexibilitate
suficient de mare în ceea ce privește dinamica activităților CCI‑urilor.
Aceasta va permite EIT să dezvolte o capacitate solidă de culegere
și analiză a informațiilor trimise de CCI-uri, pentru
măsurarea performanței EIT în raport cu propriile obiective și
pentru evaluarea EIT și a CCI‑urilor în raport cu cele mai bune
practici la nivel european și mondial. Sistemul va fi conceput într-un mod
flexibil și, dacă este cazul, va fi ajustat pentru a se lua în
considerare portofoliul de activități ale EIT și ale CCI-urilor
din ce în ce mai vast și aflat în plină evoluție. Ca urmare a
recomandării evaluării externe independente și a
dispozițiilor generale de monitorizare din cadrul Orizont 2020, Comisia a
propus, în asociere cu EIT și cu CCI‑urile, instituirea unui sistem
de monitorizare a performanțelor orientat spre rezultate a EIT, prin
abordarea a patru niveluri de activitate: 
·                        
Nivelul Orizont 2020:
monitorizarea periodică a contribuției EIT și a CCI-urilor la
atingerea obiectivelor programului Orizont 2020
·                        
Nivelul EIT: evaluarea
performanței EIT ca un organ al UE eficient și efectiv; acest lucru
va fi măsurat în termeni de sprijin acordat CCI-urilor, intensitatea
și amploarea activităților de comunicare, difuzării și
activităților internaționale, precum și capacitatea sa de a
pune în aplicare proceduri simplificate. 
·                        
Nivelul inter‑CCI‑uri:
monitorizarea contribuției tuturor CCI‑urilor la atingerea
obiectivelor strategice ale EIT, astfel cum au fost identificate în cadrul unui
instrument dedicat, cum ar fi un tabloul de bord al EIT. 
·                        
Nivelul CCI‑urilor individuale: monitorizarea performanțelor CCI‑urilor individuale pe baza
obiectivelor individuale și a indicatorilor cheie de performanță
(KPI - Key Performance Indicators), astfel cum prevăd planurile
individuale de afaceri ale CCI‑urilor. CCI‑urile au modele de
afaceri și piețe diferite și, prin urmare, KPI‑uri
diferite care reprezintă elemente centrale pentru gestionarea cu succes a
CCI‑urilor individuale.
EIT: 
·                        
Va institui o agendă de simplificare,
inclusiv criterii de referință pentru a evalua progresul înregistrat
și va comunica Comisiei progresele înregistrate în ceea ce privește
punerea în aplicarea acesteia prin raportul anual de activitate; se va asigura
că noile modele de simplificare sunt difuzate în întreaga UE și va
informa alte inițiative ale UE.
·                        
Va stabili, în colaborare cu Comisia și cu
CCI‑urile, un sistem cuprinzător de monitorizare: a
contribuției EIT la programul Orizont 2020; a impactului EIT prin
intermediul propriilor activități și al activităților
CCI‑urilor; precum și a rezultatelor CCI‑urilor. EIT va
raporta cu privire la toate activitățile sale de monitorizare în
raportul anual de activitate

3.                      
Un proces decizional eficient și acorduri de
activitate

Structura guvernanței EIT combină
abordarea ascendentă a CCI-urilor cu orientările strategice de la
nivelul EIT. Procesul decizional la nivel EIT trebuie, prin urmare, să fie
caracterizat de o perspectivă cu adevărat strategică,
combinată cu mecanisme de punere în aplicare eficiente și o implicare
sistematică a actorilor triunghiului cunoașterii din toată Europa.

Modelul de guvernanță al EIT
și-a dovedit valoarea în ansamblu. Cu toate acestea, experiențele din
perioada inițială arată că pot fi depuse eforturi
suplimentare pentru a spori eficacitatea mecanismelor decizionale și de
punere în aplicare ale EIT. Relațiile dintre consiliul de conducere al
EIT, responsabil de deciziile strategice, și sediul EIT, responsabil
pentru punerea în aplicare, trebuie să fie mai clar definite și
eficientizate. Sediul EIT va trebui să definească domenii critice în
care EIT ar trebui să acorde sprijin CCI‑urilor, realizând un
echilibru adecvat între funcțiile de susținere și de
monitorizare. În sfârșit, consiliul de conducere trebuie să se
asigure mai bine de faptul că deciziile strategice sunt luate ținând
cont de experiențele CCI‑urilor și ale comunității
inovării în general. 

3.1.                
Eficientizarea și clarificarea procesului
decizional al EIT 

Consiliul de conducere al EIT stabilește
direcția strategică a EIT și condițiile cadru pentru CCI‑uri,
iar prin intermediul membrilor săi conectează EIT cu diferitele
părți interesate din domeniu. În conformitate cu abordarea
orientată spre întreprinderi a EIT, procesul decizional trebuie să
fie eficient, rapid și concentrat. 
Factori determinanți în acest sens sunt
dimensiunea, alcătuirea și procedurile consiliului de conducere.
Principiul membrilor independenți, combinat cu un număr limitat de
membri aleși care reprezintă comunitatea CCI‑urilor, și‑a
dovedit valoarea și permite obținerea de know-how din întreg
triunghiul cunoașterii. Cu toate acestea, modelul inițial cu 18
membri aleși plus, mai recent, încă patru reprezentanți ai CCI‑urilor,
a arătat anumite limitări. Un consiliu redus ca dimensiune rezulta
într‑un proces decizional mai eficient și va reduce cheltuielile
administrative. În cele din urmă, o eficiență suplimentară
poate fi obținută prin redirecționarea consiliului de conducere
al EIT spre de rolul său de bază, și anume furnizarea de
orientări strategice. De asemenea, coerența cu alte inițiative
UE va fi consolidată în continuare prin intermediul consultărilor
intensificate cu Comisia Europeană cu privire la programul de lucru
trienal al EIT. Informațiile
privind EIT și CCI‑urile cuprinse în programul de lucru trienal al
EIT va permite evaluarea și asigurarea complementarității cu
alte părți ale programului Orizont 2020 și cu alte politici
și instrumente ale Uniunii. Toate aceste modificări au fost incluse
în regulamentul EIT modificat care însoțește ASI. 
Deciziile consiliului de conducere al EIT sunt
puse în aplicare de către sediul EIT sub conducerea directorului, care
este răspunzător de acțiunile EIT. În acest sens, sediul EIT
reflectă caracterul orientat spre rezultate al EIT și a CCI‑urilor
și reprezintă forța motrice a procedurilor de simplificare. În
același timp, sediul EIT dezvoltă capacitatea de asimilare
sistematică a experienței CCI‑urilor și pune aceste
rezultate la dispoziția comunității de inovare în general. De-a
lungul timpului, sediul EIT va deveni un rezervor bogat de bune practici
și un adevărat partener al cunoașterii pentru factorii de decizie
politică. 
Atragerea și reținerea unor
profesioniști talentați reprezintă o provocare a sediului EIT.
Pentru a înzestra EIT cu cele mai bune talente și competențe, acesta
va defini o strategie clară de resurse umane, inclusiv alte opțiuni
decât locurile de muncă directe, precum detașări sau transferuri
temporare, promovând schimburile regulate de personal și stagii în
instituții de cercetare și de învățământ cu
excelență în inovare din UE și din restul lumii. 
EIT:
·                        
Va asigura, prin intermediul unei strategii
inteligente de resurse umane, inclusiv prin utilizarea sistematică a
competențelor interne și externe, precum și prin proceduri
interne de gestiune, faptul că EIT va deveni o instituție de
referință pentru guvernanța inovatoare. 
·                        
Va lua măsuri concrete pentru a promova în
continuare o cultură a deschiderii și transparenței. 

3.2.                
Investiții în CCI‑uri: relațiile
dintre EIT și CCI‑uri

Interacțiunile dintre EIT și CCI-uri
oferă nu numai cadrul pentru funcționarea cu succes a CCI‑urilor,
ci se află, de asemenea, la baza procesului de învățare
reciprocă care îi oferă EIT posibilitatea de a-și juca rolul de
banc de testare pentru noile modele de inovare. Pentru a oferi CCI-urilor
condițiile-cadru adecvate, EIT trebuie să furnizeze orientări clare
și coerente în toate etapele procesului, fără ca acestea să
fie în același timp prea detaliate. Interacțiunile dintre sediul EIT
și CCI‑uri trebuie să fie sistematice și bazate pe
încredere pentru a atinge eficiența maximă. La aceasta ar trebui
să contribuie atât relațiile contractuale dintre EIT și CCI-uri,
cât și modalitățile de organizare ale sediului EIT. 
Sediul EIT nu se va mulțumi să joace
doar simplul rol de administrator și își va optimiza funcțiile
operaționale pentru a conduce CCI-urile către o eficacitate
maximă și pentru a face ca rezultatele pozitive să fie
disponibile la scară largă. Eficiența poate fi ameliorată
prin furnizarea unor servicii și funcții centralizate, mai
degrabă decât la nivel individual de CCI. În timp ce toate CCI‑urile
își desfășoară activitatea în anumite domenii, există
un număr de elemente de interes general în cazul cărora EIT poate
oferi o valoare adăugată concretă. Aceste funcții de
furnizare a cunoștințelor se referă în special la sediul EIT,
care ar trebui să devină un intermediar al schimbului de informații
și un interlocutor care să dispună de resurse bogate, cum ar fi
facilitarea schimburilor și a învățării reciproce dintre
CCI‑uri, facilitarea relațiilor cu instituțiile UE și alte
organizații cheie, cum ar fi Organizația pentru Cooperare și
Dezvoltare Economică (OCDE), sau anumite aspecte de interes general, cum
ar fi consiliere privind proprietatea intelectuală, transferul de
tehnologie și de cunoștințe, evaluări în raport cu cele mai
bune practici internaționale, sau efectuarea de studii de anticipative
și prospective pentru a identifica viitoarele direcții ale EIT
și ale CCI‑urilor. EIT și CCI-urile ar trebui să
decidă împreună cazurile în care aceste sarcini pot fi abordate cel
mai eficient. În acest sens, o importanță crucială pentru EIT
și CCI‑uri o va avea stabilirea de mecanisme viabile pentru
colaborări sistematice privind aspectele de interes general. 
EIT:
·                        
Va furniza orientări clare și coerente
privind așteptările, obligațiile și
responsabilitățile pe parcursul întregului ciclu de viață
al CCI-urilor. 
·                        
Va dezvolta în cadrul sediului EIT, în
strânsă cooperare cu CCI-urile, o capacitate de facilitare a schimbului
și învățării inter‑CCI‑uri. 
·                        
Va oferi CCI-urilor un număr de servicii
referitoare la acele aspecte orizontale unde pot fi obținute ameliorări
ale eficienței și va pune în aplicare alte politici vizând
întreprinderile, cu același scop. 

3.3.                
Stabilirea unui dialog cu părțile
interesate 

Schimburile active și învățarea
reciprocă cu alte inițiative ar trebui să reprezinte o
piatră de temelie a eforturilor EIT de testare a unor noi modele de
inovare. Prin urmare, EIT trebuie să exploateze bunele practici și
experiența externă existente pentru a deveni organismul de
referință al inovării la care aspiră. În
consecință, consiliul de conducere trebuie să ia decizii care
să ia în considerare opiniile și nevoile actorilor din domeniul
inovării de pe teren, în contextul unui cadru european mai larg. Prin
adoptarea unei culturi de deschidere și angajament extern, EIT poate promova
activ adoptarea și acceptarea noilor inovări de către societate
în general. 
În acest scop, EIT va stabili relații
directe cu statele membre și alte părți interesate din cadrul
lanțului inovării, generând efecte benefice de ambele
părți. Pentru a face aceste dialoguri și schimburi mai
sistematice, înființarea unui forum EIT al părților interesate,
care să reunească comunități mai largi de părți
interesate în jurul problemelor de interes general, ar putea reprezenta un
instrument adecvat pentru a facilita o comunicare bidirecțională
și interactivă. Părțile interesate vor include
reprezentanți ai autorităților naționale și regionale,
ai intereselor organizate și entităților individuale din mediul
de afaceri, învățământul superior și cercetare, ai
grupurilor de organizații înrudite, precum și ai altor
părți interesate din triunghiul cunoașterii. Organizarea
forumului părților interesate a fost încorporată în Regulamentul
EIT modificat care însoțește ASI. 
În plus, o consultare activă cu alte
instituții ale UE, în special cu serviciile relevante ale Comisiei,
încă de la începutul procesului, va contribui la maximizarea sinergiilor
și a învățării reciproce cu alte inițiative ale UE. 
EIT: 
·                        
Va institui un forum regulat al
părților interesate al EIT, pentru a facilita interacțiunea
și învățarea reciprocă cu comunitatea largă de inovare
din triunghiul cunoașterii, inclusiv cu autoritățile
naționale și regionale. În acest context, platforma bazată pe
internet ar putea contribui și mai mult la încurajarea
interacțiunilor dintre participanți. 
·                        
Va utiliza în mod sistematic asociațiile de
universități, organizațiile întreprinderilor și de
cercetare existente și va grupa organizațiile în jurul unor platforme
pentru schimbul de cunoștințe și diseminarea rezultatelor.
·                        
Va institui un mecanism care să faciliteze
și mai mult sinergiile dintre EIT/CCI‑uri și alte
inițiative ale UE, cum ar fi o reuniune anuală a EIT, a CCI‑urilor
și a serviciilor relevante ale Comisiei Europene. 

4.                      
Estimarea necesităților financiare
și sursele de finanțare 2014-2020
4.1.                
Consolidarea unui model de finanțare
inteligent pentru CCI‑uri 

EIT a conceput un model de finanțare
inițial care se bazează pe punctele forte și pe resursele comune
ale organizațiilor de excelență existente; finanțarea EIT
acționează ca un catalizator care asigură un efect de pârghie
și reunește resurse financiare suplimentare din partea unei game
largi de parteneri publici și privați. Pe această bază, EIT
asigură în medie până la 25 % din finanțarea totală a
CCI‑urilor, în timp ce restul finanțării de minimum 75 %
ar trebui să provină din surse din afara EIT. Aceasta include atât
venituri și resurse proprii ale partenerilor CCI‑urilor, cât și
finanțare publică la nivel național, regional și UE, în
special din fondurile structurale – actuale și viitoare – și din programul-cadru
pentru cercetare și inovare. În cazul din urmă, CCI‑urile (sau
unii dintre partenerii acestora) solicită finanțare în conformitate
cu normele programelor respective și în condiții de egalitate cu
alți solicitanți. Contribuția partenerilor CCI nu este o
cerință clasică de „cofinanțare” a unui grant, ci o
condiție prealabilă pentru un nivel minim al implicării
organizațiilor existente și al angajamentelor lor de finanțare a
CCI. Această abordare ascendentă garantează angajamente solide
din partea partenerilor CCI, oferă stimulente pentru investiții
și stimulează schimbări structurale și organizaționale
ale partenerilor CCI și nu numai. Experiența primelor CCI-uri
arată că industria se angajează financiar la realizarea
planurilor de afaceri ale CCI‑urilor și că ponderea bugetului
CCI‑urilor provenită de la partenerii industriali se situează
între 20 și 30 % din bugetul anual total al CCI‑urilor.
Mai mult, CCI-urile au reușit să alinieze și să
reunească surse suplimentare din fonduri naționale, care altfel nu ar
fi fost disponibile (de exemplu, guvernul german a decis să
încredințeze ICT Labs gestionarea inițiativei educaționale
„Software Campus”, cu un buget de 50 de milioane EUR pentru o perioadă de
5 ani, provenit atât din surse publice, cât și din surse private). 
Finanțarea EIT este prevăzută
doar pentru „activități cu valoare adăugată ale CCI‑urilor”,
și anume activități care permit integrarea politicilor și
partenerilor triunghiului cunoașterii (educație, cercetare și
inovare) în cadrul și între CCI‑uri, în conformitate cu obiectivele
și prioritățile stabilite în planurile de afaceri ale CCI‑urilor.
Aceasta include în special educația, spiritul antreprenorial și
proiectele de creare de întreprinderi ale CCI-urilor, care completează
investițiile în activitățile de cercetare consacrate (de
exemplu, proiecte de cercetare existente). De asemenea, administrarea,
gestionarea și coordonarea activităților CCI‑urilor ar
trebui să fie acoperite din contribuțiile EIT. 
CCI‑urile trec prin faze diferite de dezvoltare
având caracteristici diferite ale bugetelor totale înainte de a atinge
funcționarea la capacitate deplină. Capacitatea de absorbție a
unei CCI este relativ limitată la început, dar se dezvoltă în mod
semnificativ în următorii ani. 
După o primă fază
inițială de doi ani, bugetele CCI‑urilor cresc exponențial
și pot mobiliza un volum semnificativ de resurse noi, provenite de la
partenerii noi și existenți, într-un interval de timp relativ scurt.
Pentru a atinge o masă critică suficientă și pentru a realiza
un impact la nivel european, bugetele anuale ale unei CCI vor fi între 250
și 450 de milioane de euro după atingerea funcționării la
capacitate deplină, în funcție de strategia, parteneriatul și
potențialul de piață a fiecărei CCI. 
Deși CCI‑urile nu vor fi complet
independente din punct de vedere financiar de EIT, acestea vor fi încurajate
să devină sustenabile pe termen mediu; adică dependența
acestora de finanțarea EIT va fi redusă în vederea consolidării și
extinderii în continuare a acestora. EIT va continua să asigure
finanțare pentru anumite activități cu valoare
adăugată ale CCI‑urilor unde investițiile EIT au o
rentabilitate substanțială, cum ar fi educația, crearea de
întreprinderi, centrele de colocație, acțiuni de comunicare și
difuzare.
În prezent, finanțarea de către EIT
a CCI-urilor se realizează exclusiv prin intermediul granturilor. În
următorul cadru financiar multianual (CFM 2014-2020) ar putea fi asigurate
noi mecanisme financiare prin instrumente de împrumut sau de participații.
În calitate de „investitor” al CCI‑urilor, EIT va urmări îndeaproape
aceste evoluții și va încuraja accesul CCI‑urilor pentru ca
acestea să utilizeze pe deplin aceste mecanisme, facilitând și
coordonând accesul, după caz.

4.2.                
Nevoile bugetare ale EIT 

Nevoile bugetare ale EIT în perioada 2014-2020
sunt de 3,1 miliarde euro și se bazează pe trei componente
principale: cheltuielile necesare pentru consolidarea celor trei CCI‑uri
existente, evoluția treptată spre noi CCI‑uri în 2014 și,
respectiv, în 2018, precum și pentru activități de comunicare
și de difuzare și cheltuieli administrative. 
Aproximativ 1,69 de miliarde de euro (53,15%
din bugetul total al EIT) este preconizat pentru finanțarea CCI‑urilor
desemnate în 2009 și care funcționează deja la capacitate deplină;
1,01 miliarde de euro (31,81 %) sunt prevăzute pentru CCI‑urile
din a doua etapă (aflate în acel moment în fazele de inițiere și
dezvoltare) și 259,75 milioane de euro (8,16 %) pentru CCI‑urile
înființate ca urmare a celei de‑a treia etape.
Prin urmare, bugetul preconizat al EIT
destinat CCI-urilor în perioada 2014-2020 se ridică la 2,9 miliarde de
euro (93,13 % din bugetul total al EIT pentru perioada 2014/2020). Prin
efectul de pârghie puternic al EIT, CCI‑urile ar trebui să
mobilizeze încă 8,890 miliarde de euro din alte surse publice și
private. 
EIT se va implica, de asemenea, într‑un
număr de activități de diseminare și de comunicare, cum ar
fi programul de burse EIT, care va îmbunătăți în mod
semnificativ impactul operațiunilor sale în întreaga Europă. În plus,
o serie de servicii transversale de sprijin și de monitorizare vor asigura
o valoare adăugată și o creștere în eficiență a
activităților CCI‑urilor. La punerea în aplicare și la
dezvoltarea acestor activități, EIT va trebui să urmeze o strategie
care vizează un randament ridicat, adică un maximum de impact
obținut prin intermediul unor mecanisme care intervin direct în mică
măsură. Aproximativ 141,76 de milioane de euro (4,4%) din bugetul EIT
sunt necesare pentru a pune în aplicare aceste activități.
Dacă EIT urmează să exploreze
noi modele de inovare deschisă și simplificare, acest fapt ar trebui
să se reflecte în modalitățile sale de administrare. Sediul EIT
trebuie să fie o organizație simplă, care urmează o
abordare strategică vizând recurgerea la expertiză ori de câte ori
este necesar, dar fără a crea inutil structuri greoaie și
permanente. Costurile legate de cheltuielile administrative, care acoperă
cheltuielile necesare cu personalul, cheltuielile administrative, cu
infrastructura și operaționale, nu vor depăși de-a lungul
timpului 2,4% din bugetul EIT. O parte a cheltuielilor administrative sunt
suportate de țara gazdă, Ungaria, prin asigurarea gratuită a
spațiului de birouri până la sfârșitul anului 2030, precum
și printr-o contribuție anuală de 1,5 milioane de euro la costul
cu personalul până la sfârșitul anului 2015. Pe această
bază, cheltuielile administrative se vor ridica prin urmare la aproximativ
77 de milioane de euro pentru perioada 2014-2020. 
Figura 3: Defalcarea nevoilor bugetare
Defalcarea exactă este prezentată în
fișa financiară anexată la propunerea de modificare a
regulamentului EIT.
În cursul următorului CFM, EIT va fi
finanțat în primul rând printr-o contribuție de la programul Orizont
2020, fiind preconizată o sumă de 2,8 miliarde de euro din
această sursă. În plus, EIT va beneficia de o contribuție
egală cu aproximativ 2,5 % din bugetul total al EIT din partea
Norvegiei, Islandei și Liechtensteinului, care sunt state participante
prin intermediul unei decizii a Spațiului Economic European.
Fișa informativă nr. 1:
Producția cu valoare adăugată
1.                      
PROVOCAREA
Una dintre principalele provocări
definite în cadrul agendei europene de inovare și care trebuie să fie
abordată, de asemenea, în cadrul programului Orizont 2020, este
competitivitatea statelor membre ale UE pe piața mondială. Unul
dintre sectoarele în care această problemă este deosebit de
urgentă este procesul de producție. 
Procesul de
producție din țările europene este supus unei presiuni
considerabile: concurența intensă din partea altor economii
dezvoltate, costurile de producție reduse din țările în curs de
dezvoltare, precum și deficitul de materii prime pun presiuni asupra
societăților europene din industria prelucrătoare. În paralel
există factori suplimentari care implică modificări în industria
prelucrătoare: noi nevoi societale și ale pieței, progrese
rapide ale științei și tehnologiei, cerințe de mediu
și de durabilitate.
Un răspuns posibil referitor la abordarea
acestor provocări este dezvoltarea unei industrii prelucrătoare „cu
valoare (sau valoare adăugată) ridicată”. Acest concept
definește un sistem integrat care include întregul ciclu de
producție, distribuție și tratare a mărfurilor la
sfârșitul ciclului de viață, precum și produse/servicii
care aplică un sistem de inovare orientat spre client/utilizator. În loc
să concureze în principal pe bază de cost, producătorii cu
valoare adăugată oferă valoare prin furnizarea de inovare în
produse/servicii, stabilirea unui proces de excelență, obținerea
recunoașterii ca marcă de vârf și/sau contribuția la o
societate durabilă[4]. 
Industria
prelucrătoare are o semnificație economică, socială și
de mediu considerabilă. În 2010, industria
prelucrătoare a reprezentat 15,4 % din PIB-ul UE, reprezentând peste
33 de milioane de locuri de muncă[5].
Această cifră se ridică la 37 % dacă sunt incluse
producerea de energie electrică, construcțiile și servicii
comerciale conexe. În același timp, industria prelucrătoare a
generat, de asemenea, aproximativ 25 % din deșeurile, 23 % din
emisiile de gaze cu efect de seră și 26 % din emisiile de NOx
din Europa.
Luând în considerare acest lucru, este destul
de clar că obiectivele globale în domeniul industriei prelucrătoare
trebuie să fie creșterea competitivității Europei pe
piața mondială, precum și dezvoltarea proceselor de
producție mai durabile și mai ecologice.
2.                      
RELEVANȚĂ ȘI IMPACT
O CCI în domeniul industriei
prelucrătoare cu valoare adăugată va contribui la realizarea
priorităților programului Orizont 2020 în
materie de producție și prelucrare avansată, precum și a
obiectivului său specific de „transformare a formelor de producție
industrială de astăzi în tehnologii de producție și
prelucrare cu grad ridicat de cunoștințe, durabile, cu emisii
scăzute de carbon și trans-sectoriale, pentru a realiza produse,
procese și servicii inovatoare”.
Ea va putea
să mobilizeze investiții și angajamente pe termen lung din
partea sectorului afacerilor, precum și să
contribuie la extinderea și crearea de noi piețe. Aceasta ar putea
avea în special o funcție de susținere a acțiunilor definite în
cadrul agendei strategice de cercetare a platformei tehnologice europene (PTE)
„Manufuture”:
·                        
Dezvoltarea de produse și servicii cu valoare
adăugată;
·                        
Dezvoltarea de noi modele de afaceri;
·                        
Dezvoltarea proceselor de inginerie de
producție avansate;
·                        
Științe și tehnologii de
fabricație noi, emergente;
·                        
Transformarea infrastructurilor existente de
cercetare și de învățământ pentru susținerea unor
procese de fabricație de talie mondială.
Prin sprijinirea
dezvoltării de noi produse, servicii, modele de afaceri și procese de
fabricație, ar trebui pus accentul pe durabilitate, cu reducerea
utilizării ineficiente a resurselor și energiei, maximizând impactul
pozitiv asupra mediului, precum și contribuind la consolidarea impactului
pozitiv social și economic. Concret, o astfel de abordare „curată” va
implica procese și echipamente eficiente din punct de vedere al consumului
de energie și materiale, utilizarea surselor de energie regenerabile și/sau
utilizarea unei gestionări energetice inteligente, conducând astfel la
reduceri semnificative a risipei și emisiilor. Contribuind la
dezvoltarea și utilizarea proceselor de fabricație mai durabile, mai
eficiente din punct de vedere al utilizării resurselor și mai
competitive, o CCI ar putea declanșa schimbări comportamentale ale
industriei și consumatorilor în vederea obținerii un impact sistemic.
O CCI
axată pe producția cu valoare adăugată ar putea avea, de
asemenea, un rol și un impact foarte important la nivel regional: Principalele misiuni unei CCI la nivel regional ar fi încurajarea
creării de clustere regionale interconectate care implică transferuri
locale și colaborare, dezvoltarea de competențe în tehnologii de
fabricație performante și dezvoltarea excelenței în domeniul
tehnologiilor de producție. În acest sens, o atenție
deosebită ar putea fi acordată atât regiunilor cele mai afectate de
scăderea capacității de producție, cât și IMM-urilor. 
Una din
provocările majore pentru realizarea obiectivelor de mai sus este disponibilitatea
unei forțe de muncă foarte bine calificate care să fie
suficientă atât din punct de vedere calitativ, cât și cantitativ.
Prin urmare, o CCI ar avea un rol foarte important de jucat în remodelarea
situației învățământului din acest domeniu. Prin crearea de
legături mai strânse între cererea de competențe și furnizorii
de educație, o CCI ar promova diplome postuniversitare comune, formare
profesională postuniversitară și cursuri industriale
desfășurate în cadrul real al producției. 
Dezvoltarea
capacităților va fi, de asemenea, un element central al unei CCI din
domeniul producției cu valoare adăugată. Acest lucru se
referă nu numai la oferta de forță de muncă de înaltă
calificare, ci și la posibilitatea de a înființa o CCI ca un forum de
interacțiune și de promovare a abilităților și
competențelor transdisciplinare, în special pentru combinarea mai
multor tehnologii generice esențiale, astfel cum a propus Grupul la nivel
înalt privind tehnologiile generice esențiale (TGE)[6]. 
O CCI din acest
domeniu va avea potențialul să reunească diferiți actori
și părți interesate în acest sector transdisciplinar, inclusiv
părțile cheie din amonte și din aval în cadrul lanțului
valoric. Aceasta include industriile prelucrătoare (de exemplu, industria
siderurgică și chimică) care sunt legate direct de lanțul
valoric al producției cu valoare adăugată.
3.                      
SINERGII ȘI COMPLEMENTARITĂȚI
CU INIȚIATIVE EXISTENTE
O CCI precum cea
descrisă anterior ar fi complementară cu o serie de alte
inițiative ale UE, precum și de la nivelul statelor membre și al
asociațiilor din industrie. 
Pe lângă PTE
„Manufuture” deja menționată, aceasta ar putea, de asemenea, stabili
legături cu PTE‑uri privind integrarea sistemelor inteligente
și inițiativa comună în domeniul tehnologiei (ICT) privind
sistemele informatice integrate. Parteneriatul public‑privat (PPP)
privind fabricile viitorului, precum și o serie de proiecte de programe
cadru (PC) ar fi, de asemenea, parteneri de cooperare. CCI ar lua în
considerare prioritățile de cercetare și planurile de
acțiune definite în cadrul PTE‑urilor și activitățile
de cercetare efectuate până în prezent de ITC, PPP și proiectele PC
din acest domeniu.
În mod similar,
aceasta ar trebui, de asemenea, să ia legătura cu proiectele de
replicare pe piață în domeniul ecoinovării din cadrul CIP
(programul pentru competitivitate și inovare), în cazul în care a fost
dobândită o experiență în materie de producție mai
durabilă. Această experiență va continua cu programul
Orizont 2020, și anume în contextul provocărilor societale
reprezentate de politicile climatice, eficiența resurselor și
materiile prime. De asemenea, pot fi luate în considerare sinergii cu programul
pilot de verificare a tehnologiilor de mediu (ETV), care vizează
promovarea tehnologiilor de mediu cu valoare ridicată, oferind o validare
de către terți a performanțelor acestora.
O CCI în domeniul
producției cu valoare adăugată ar putea fi, de asemenea, un
punct de legătură pentru efectele de sinergie cu Consiliul european
de cercetare tehnologică, recomandat de Grupul la nivel înalt privind
tehnologiile generice esențiale pentru promovarea excelenței în
cercetarea și inovarea tehnologică.
O CCI în acest
domeniu va fi complementară acestor activități, deoarece s-ar
concentra asupra activităților transdisciplinare din cadrul
triunghiului cunoașterii, cu un accent puternic pe educația
antreprenorială.
4.                      
CONCLUZII
O CCI care se concentrează pe integrarea
tuturor părților interesate implicate în procesul de producție,
care pune un accent puternic pe remodelarea agendei de
învățământ din acest domeniu, ar fi potrivită pentru a
aborda provocările descrise mai sus. Aceasta îndeplinește, de
asemenea, criteriile propuse pentru selecția temelor CCI în ASI:
·                        
Abordarea unei provocări economice și
societale majore relevante cu care se confruntă Europa (pentru a
crește competitivitatea statelor membre ale UE pe piața mondială
și pentru a contribui la dezvoltarea unui proces de producție mai
durabil și mai ecologic), contribuind la realizarea Agendei Europa 2020 de
creștere inteligentă și durabilă.
·                        
Aceste preocupări ale CCI sunt aliniate la
prioritățile definite în Orizont 2020 și complementare altor
activități ale UE în domeniu.
·                        
CCI se poate baza pe un sector industrial solid
care va fi atras de aceasta.
·                        
Oferirea de noi posibilități pentru
diverse produse, servicii și modele de întreprinderi emergente și,
mai presus de toate, va fi pregătită să abordeze necesitatea
urgentă de persoane calificate din acest sector.
·                        
Adoptarea unei abordări sistemice, necesitând
prin urmare activități transdisciplinare și dezvoltarea de noi
sisteme educaționale transdisciplinare. 
·                        
Reunirea unei mase critice de părți
interesate de excelență în materie de cercetare, inovare,
educație și formare de-a lungul lanțului valoric, care altfel nu
s‑ar reuni.
·                        
Abordarea problemei paradoxului european, deoarece
va capitaliza baza solidă de cercetare a UE, precum și identificarea
de noi abordări inovatoare pentru a asigura o industrie prelucrătoare
mai competitivă, mai durabilă și mai eficientă din punct de
vedere al utilizării resurselor. 
Fișa informativă nr. 2:
„Food4future” - lanț de aprovizionare durabilă de la resurse la
consumatori
1.                      
PROVOCAREA
Lanțul global de aprovizionare cu
alimente se confruntă cu o serie complexă de provocări. 
La nivelul
cererii, situația este caracterizată de o populație a lumii în
continuă creștere, de un nivel de viață în continuă
creștere (în special în noile țări emergente) care creează
o cerere pentru un regim alimentar mai variat și mai de calitate, care la
rândul său necesită o producție suplimentară de alimente.
Ca urmare, ONU a estimat că cererea de alimente va crește cu
aproximativ 70 % până în 2050[7].
În același timp, expansiunea rapidă a sectorului bioenergiei
accentuează cererea de subproduse derivate din procesul de producție
al alimentelor.
În ceea ce
privește oferta, schimbările climatice globale vor agrava presiunile
existente asupra producției și aprovizionării cu alimente. În
plus, o serie de sisteme de producție alimentară în lume nu sunt durabile.
Dacă nu va suferi modificări, sistemul de mondial aprovizionare cu
alimente va continua să degradeze mediul și capacitatea de
producție mondială a alimentelor din viitor.
În special aceste
probleme trebuie analizate în legătură cu atitudinea și preocupările
consumatorilor, deoarece producția este determinată de consumatori
și piețe. În ultimele două decenii, complexitatea consumului de
alimente a crescut în mod dramatic. Consumatorii solicită produse
alimentare accesibile, diversificate, de înaltă calitate și ușor
de preparat, care să răspundă la gusturilor și nevoilor
lor. Preocupările cu privire la diferite aspecte, care variază de la
siguranța alimentară și protecția mediului la considerente
etice, cum ar fi comerțul echitabil sau bunăstarea animalelor, sunt
din ce în ce mai numeroase și conduc la o cerere de acțiuni politice
din ce în ce mai numeroase din partea grupurilor de consumatori. În fine,
obiceiurile consumului de alimente (inclusiv risipa de alimente) pot avea
efecte majore asupra sănătății și bunăstării
consumatorilor, precum și asupra producției primare și asupra
mediului. 
Orizont 2020 abordează această
complexitate și definește provocările legate de acest sector:
„Provocarea este de a asigura o aprovizionare cu alimente sigure și de înaltă
calitate și cu bioproduse, pentru a asigura gestionarea durabilă a
resurselor biologice, contribuind atât la dezvoltarea rurală cât și
la dezvoltarea zonelor costiere și la competitivitatea industriei europene
de bioproduse, asigurând în același timp conservarea ecosistemelor
terestre și marine, reducerea dependenței de combustibilii fosili,
atenuarea schimbărilor climatice și adaptarea la acestea, precum
și promovarea obiectivului zero risipă.” 
2.                      
RELEVANȚĂ ȘI IMPACT
O CCI în
domeniul lanțului durabil de aprovizionare va contribui la realizarea
priorităților Orizont 2020, și anume
cele definite în contextul provocării societale „Securitate
alimentară, agricultură durabilă și bioeconomie”. 
Acest domeniu
tematic este, de asemenea, foarte relevant din punct de vedere al impactului
economic și societal. Aspectele legate de
siguranța și securitatea alimentară influențează
aproape toate sectoarele economiei și societății noastre,
necesitând extrem de des măsuri de reglementare. 
Industria
alimentară este principalul sector al industriei prelucrătoare din
Europa și joacă un rol esențial în dezvoltarea economică a
Europei. În pofida rolului relevant, competitivitatea industriei alimentare
și a băuturilor din Europa este amenințată. În ultimul
deceniu, cota de piață a Europei la nivel global a scăzut de la
25 % la 21 % ca urmare a concurenței din partea economiilor
emergente, cum ar fi China, India și Brazilia. Fiind din ce în ce mai
puțin în măsură să concureze numai pe bază de costuri,
industria alimentară europeană trebuie să aibă
posibilitatea de a oferi o valoare adăugată prin crearea de produse
mai sănătoase, mai durabile și mai eficiente din punct de vedere
al utilizării resurselor pentru a inversa această tendință.

Sunt necesare
acțiuni pentru a garanta un sistem global de aprovizionare cu alimente
durabil și rezistent la schimbările climatice, asigurând în
același timp cererea tot mai mare de alimente în limita constrângerilor
impuse de terenul disponibil și de stocurile de pește aflate în
scădere, precum și protecția mediului natural și a
sănătății umane. 
O CCI în acest
domeniu se va concentra asupra lanțului de aprovizionare cu alimente.
Accentul pe acest domeniu se pretează foarte bine la abordarea
holistică a unei CCI. Aceasta cuprinde utilizarea resurselor încă de
la începutul lanțului (îngrășăminte etc.), producția
de alimente, prelucrarea, ambalarea și distribuția; încheindu‑se
cu consumatorii, care ar putea reprezenta o prioritate specifică unei CCI
(reducerea risipei alimentare, nutriție sănătoasă etc.).
Obiectivul este de a asigura o mai mare eficiență și eficacitate
a sistemului lanțului de aprovizionare cu alimente,
îmbunătățind, în același timp, durabilitatea în toate
segmentele acestui lanț. 
Abordarea
lanțului de aprovizionare cu alimente prin intermediul unei CCI va oferi
posibilitatea de a trata nu doar unele dintre provocările relevante
economice și societale majore cu care se confruntă Europa, ci va
permite și mobilizarea investițiilor și a angajamentelor pe
termen lung din partea sectorului afacerilor – și anume, în
implementarea de tehnologii, procese și cunoștințe noi și
inovatoare pentru a crește producția de alimente, prelucrarea,
ambalarea și distribuția durabilă, pentru a reduce risipa
și pentru a promova o nutriție mai bună. Prin intermediul
abordării integrate, o CCI din acest domeniu va fi în măsură
să influențeze abordarea industriei pentru a se concentra mai mult
asupra inovării orientate spre consumator. Aceasta se va alătura
potențialului oferit de noile modele de afaceri și de strategiile de
piață care se concentrează asupra nevoilor și
tendințelor consumatorilor și se bazează pe o mai bună
informare cu privire la lanțul alimentar, având potențialul de a
alinia inovările și posibilitățile tehnologice cu
interesele consumatorilor și de a crea astfel noi oportunități
de afaceri.
Pentru o CCI din
acest domeniu va fi foarte important să găsească soluții
pentru nivelul ridicat de fragmentare a întregului lanț de aprovizionare
cu alimente. Ea va combina o masă critică de părți interesate
de excelență din domeniul cercetării, inovării,
educației și formării de-a lungul întregului lanț.
Toate elementele lanțului (sectorul primar, producția de alimente,
prelucrătorii de alimente, vânzătorii cu amănuntul, canalele de
servicii alimentare – și nu în ultimul rând – consumatorii) sunt strâns
legate între ele pentru conceperea inovațiilor viitoare. O CCI va oferi abordările
sistemice și transdisciplinare necesare pentru a remedia aceste
probleme. 
Principala valoare
adăugată a unei CCI în acest domeniu va fi rolul său în abordarea
deficitului de competențe și resurse umane din prezent. În
prezent, probabil jumătate din industriile europene producătoare de
alimente și băuturi se confruntă cu un deficit de personal
științific și calificat. Aceasta reprezintă o barieră
în calea inovării din acest sector. O CCI va putea aborda această
problemă prin integrarea învățământului cu celelalte
sectoare ale triunghiului cunoașterii. În același timp, aceasta va
oferi ocazia de a stimula noi persoane educate cu spirit antreprenorial,
capabile de a dezvolta noi tehnologii și întreprinderi inovatoare.
Această concentrare asupra antreprenoriatului ar fi deosebit de
relevantă în sectorul alimentar, în care operează un mare număr
de IMM-uri. 
Riscurile majore
asociate succesului unei CCI din cadrul acestei tematici sunt în principal
legate condițiile cadru de însoțire necesare în domeniul
inovării, care nu sunt direct abordate de CCI. Pentru sporirea
durabilității pe tot parcursul lanțului de aprovizionare cu
alimente, unele modificări reglementare pot fi necesare, de exemplu, cu
scopul de a internaliza costurile de producție a alimentelor. Prin urmare,
CCI-urile trebui să stabilească legături cu
activitățile de inovare și politice aflate în curs de
desfășurare la nivelul UE și la nivel național în aceste
domenii (a se vedea secțiunea următoare).
3.                      
SINERGII ȘI COMPLEMENTARITĂȚI
CU INIȚIATIVE EXISTENTE
UE este pe deplin
angajată în acest domeniu. O CCI ar contribui la abordarea provocării
societale din programul Orizont 2020 „Securitate alimentară,
agricultură durabilă și bioeconomie”. Aceasta ar coopera, în
special, cu proiectul propus de parteneriat european pentru inovare (PEI)
„Productivitatea și durabilitatea agriculturii”. În timp ce aceasta din
urmă va pune accentul pe construirea unor punți între cercetarea de
vârf și inovarea practică, o CCI ar crea în special o
complementaritate prin educarea actorilor cheie, cum ar fi antreprenorii
și consumatorii. De asemenea, este necesară coordonarea cu
inițiativa de programare comună „Agricultură, securitate
alimentară și schimbări climatice”, care va reuni eforturi
naționale de cercetare pentru a integra adaptarea, atenuarea
schimbărilor climatice și securitatea alimentară în sectoarele
agricultură, silvicultură și utilizarea terenurilor. Fondul
european maritim și pentru pescuit va promova durabilitatea socială
și de mediu a pescuitului și acvaculturii, subliniind astfel nevoia
de evoluții tehnologice cuplate cu noi aptitudini antreprenoriale în aceste
domenii, aliniate cu evoluția comportamentului consumatorilor și
oferind posibilități de sinergii. Într‑un mod
asemănător va fi posibilă și coordonarea cu IPC‑urile
recent lansate „Alimente sănătoase pentru o viață
sănătoasă” și „Conectarea cercetării în materie de
climă în Europa”, precum și cu platformele tehnologice europene în
domenii înrudite (în special platforma Food for Life) sau numeroasele
proiecte din cadrul PC 7. În mod similar, aceasta ar trebui, de asemenea,
să ia legătura cu proiectele de replicare pe piață în
domeniul ecoinovării din cadrul CIP (programul pentru competitivitate
și inovare), în care alimentele și băuturile reprezintă
unul dintre domeniile prioritare. Această experiență va continua
cu programul Orizont 2020, și anume în contextul provocării societale
reprezentate de modificările climatice și eficiența resurselor.
O CCI în acest
domeniu va fi complementară acestor activități, deoarece s-ar
concentra asupra activităților transdisciplinare din cadrul
triunghiului cunoașterii, cu un accent puternic pe produse și
servicii inovatoare, precum și pe educația antreprenorială
și alte probleme legate de consumatori.
4.                      
CONCLUZII
O CCI axată pe lanțul de
aprovizionare cu alimente este cea mai potrivită pentru a aborda
provocările descrise mai sus. Aceasta îndeplinește, de asemenea,
criteriile propuse pentru selecția temelor CCI:
·                        
Abordează o provocare economică și
societală majoră relevantă (necesitatea de a asigura un sistem
de aprovizionare cu alimente puternic și durabil, asigurând în
același timp cererea tot mai mare de alimente în limita constrângerilor
impuse de terenul disponibil, precum și protecția mediului natural
și a sănătății umane), și contribuie la punerea
în aplicare a agendei Europa 2020 și a obiectivelor sale privind clima
și energia, ocuparea forței de muncă, inovarea și
educația. 
·                        
Domeniul asupra căruia se concentrează o
astfel de CCI este aliniat cu prioritățile definite în Orizont 2020
și complementar cu alte activități ale UE în sectorul alimentar,
în special cu PEI „Productivitatea și durabilitatea agriculturii”.
·                        
CCI este în măsură să mobilizeze
investiții și angajamente pe termen lung din partea sectorului
întreprinderilor și oferă posibilități pentru diverse
produse și servicii emergente – și anume, implementarea de
tehnologii, procese și cunoștințe noi și inovatoare, pentru
a crește producția, prelucrarea, ambalarea și distribuția
durabilă de alimente, pentru a reduce risipa și pentru promovarea
unei nutriții mai bune. 
·                        
CCI creează un impact durabil și
sistemic, măsurat în termeni de noi antreprenori formați, noi
tehnologii și noi întreprinderi. Aceasta va încuraja evoluțiile
tehnologice noi și sistemele de producție mai eficiente și mai
durabile.
·                        
Aceasta vizează abordarea cu succes a
nivelului ridicat de fragmentare a întregului lanț de aprovizionare cu
alimente; favorizează trasabilitatea; și va reuni o masă
critică de părți interesate de excelență din domeniul
cercetării, inovării, educației și formării de-a
lungul întregului lanț.
·                        
Prin urmare, aceasta necesită
activități transdisciplinare care implică domenii diferite de
cunoaștere, cum ar fi agronomia, ecologia, biologia, chimia, nutriția
și economia socială.
·                        
Acesta va aborda paradoxul european, deoarece va
găsi noi abordări inovatoare pentru a asigura un lanț de
aprovizionare mai eficient și mai durabil și pentru a
îmbunătăți securitatea alimentară. 
Fișa informativă nr. 3: Inovare pentru un
stil de viață sănătos și îmbătrânire activă
1.                      
PROVOCAREA
Sănătatea, schimbările
demografice și bunăstarea au fost identificate ca fiind
provocări societale majore care vor fi abordate în cadrul programului
Orizont 2020. Obiectivele generale ale oricărei acțiuni care
abordează această provocare ar trebuie să fie ameliorarea
calității vieții cetățenilor europeni de toate
vârstele și menținerea sustenabilității economice a
sistemelor de sănătate și de securitate socială în
contextul creșterii costurilor, al diminuării resurselor umane
și al așteptărilor cetățenilor de a dispune de cele
mai bune îngrijiri posibile.
Provocările legate de sectorul
sănătății și asistenței sociale sunt numeroase
și strâns legate între ele. Acestea variază de la bolile cronice
(boli cardiovasculare, cancer, diabet) alături de excesul de greutate
și obezitatea, bolile infecțioase (HIV/SIDA, tuberculoză)
și neurodegenerative (exacerbate de o îmbătrânire a populației
din ce în ce mai accentuată), până la izolarea socială,
bunăstarea redusă, dependența sporită a pacienților de
îngrijirea formală și informală, precum și expunerea
multiplă la factori de mediu cu consecințe necunoscute asupra
sănătății pe termen lung. În plus, barierele în calea
aplicării, exploatării și dezvoltării de noi descoperiri,
produse și servicii împiedică un răspuns eficient la aceste
provocări. 
Răspunsul la aceste provocări a fost
definit în programul Orizont 2020 ca având scopul de „a oferi o
sănătate, o calitate a vieții și o bunăstare
generală mai bună pentru toți prin susținerea
activităților de cercetare și inovare. Aceste
activități se vor concentra pe menținerea și promovarea
sănătății pe tot parcursul vieții și pe
prevenirea bolilor; pe îmbunătățirea capacității
noastre de vindecare, tratare și gestionare a bolilor și
dizabilităților; pe susținerea unei îmbătrâniri active;
și pe contribuția la realizarea unui sector al serviciilor de
asistență durabil și eficient”. 
2.                      
RELEVANȚĂ ȘI IMPACT
O CCI
axată pe inovarea pentru un stil de viață sănătos
și îmbătrânire activă va contribui la realizarea
priorităților programului Orizont 2020,
și anume cele definite în contextul provocărilor societale
„Sănătate, schimbări demografice și bunăstare”. 
Acest domeniu
tematic este foarte relevant din punct de vedere societal și al
politicilor publice. Aspectele legate de un stil de
viață sănătos și îmbătrânirea activă
influențează aproape toate sectoarele economiei și
societății noastre, necesitând extrem de des măsuri de
reglementare. Sectorul sănătății și al
asistenței sociale este, de asemenea, extrem de relevant din perspectiva
socio‑economică, deoarece reprezintă unul dintre
sectoarele unde sunt cheltuiți cei mai mulți bani (publici și
privați)[8];
sectorul oferă nu numai oportunități pentru inovare
economică și tehnologică, ci dispune și de un
potențial pentru inovare socială.
Relevanța
socio-economică poate fi, de asemenea, subliniată de faptul că
Europa beneficiază de prezența unui sector farmaceutic solid și
de sisteme de sănătate și asistență socială bine
dezvoltate care oferă milioane de locuri de muncă în întreaga UE. De
asemenea, sectorul reprezintă unul dintre cele mai importante sectoare de
producție de înaltă tehnologie din UE. Potențialul de
creștere în aceste domenii este foarte mare, deoarece o societate în curs
de îmbătrânire înseamnă o creștere a cererii agregate de
servicii de îngrijire și de produse și servicii care oferă o viață
independentă.
Un rol important
joacă și alte sectoare, precum turismul. Îmbătrânirea
populației este formată în mare măsură de o generație
care este obișnuită să călătorească și care
dorește în continuare să călătorească, pretinzând o
calitate înaltă și, prin urmare, cu o nevoie din ce în ce mai mare de
servicii accesibile (transport, hoteluri, divertisment etc.). Serviciile
turistice mai accesibile ar putea da un impuls competitivității
întregului sector și ar putea promova incluziunea suplimentară a
populației în curs de îmbătrânire. 
Nu în ultimul
rând, UE beneficiază de un nivel al cercetării și al
educației în acest domeniu de talie mondială. În multe
țări ale UE există infrastructuri și instituții de
cercetare de excelență care oferă o bază atractivă
pentru implicarea industriei în activitățile planificate ale EIT.

Provocările legate un stil de
viață sănătos sunt valabile în întreaga Europă.
Răspunsurile, care pot fi oferite de o CCI, necesită o cooperare
intensă între echipe multidisciplinare și multisectoriale de
excelență, cu participanți din toate sectoarele din triunghiul
cunoașterii (cercetare, întreprinderi și educație). O CCI
pe această temă ar oferi o valoare adăugată prin conectarea
activităților de inovare și ale învățământului
superior cu baza de cercetare de excelență deja existentă.
În acest mod, ea va pune un accent deosebit pe programele
învățământului superior, pe dezvoltarea de noi competențe
(necesare, de exemplu, atât pentru dezvoltarea de tehnologii, cât și
pentru îngrijirea persoanelor în vârstă), consolidarea aspectelor
antreprenoriale pentru a stimula dezvoltarea unei forțe de muncă
cu nivel ridicat de spirit antreprenorial în domeniu, pentru a sprijini
dezvoltarea de noi produse și servicii, precum și pentru a consolida
lanțurile valorice existente sau chiar crearea unor noi lanțuri
valorice. Exemplele de produse și servicii potențiale care ar
putea fi create prin intermediul unei CCI nu se limitează la
aplicațiile tehnologice (cum ar fi aplicații care
prelucrează, codifică, standardizează și interpretează
date în domenii precum cancerul, bolile cardiovasculare sau instrumente pentru
evaluarea riscului sau depistarea timpurie) și ar putea declanșa o inovare
socială care să cuprindă concepte noi de ameliorare, de
exemplu, a gestionării stilului de viață sau a nutriției, încurajând
o viață activă și independentă într‑un mediu
favorabil persoanelor în vârstă, sau menținerea unor sisteme de
asistență sustenabile din punct de vedere economic. 
Axându-se pe aspectele sistemice ale
sistemelor europene de sănătate și asistență socială,
precum și pe susținerea unei îmbătrânirii active, o CCI din
acest domeniu tematic ar include, de asemenea, o cooperare mai puternică
între întreprinderile mari și cele mai mici și mai specializate,
pentru o mai bună circulație a cunoștințelor. În plus, o
valoare adăugată specifică pe care ar putea‑o oferi o CCI
din acest domeniu ar putea fi crearea de parteneriate inovatoare la nivel
local, care prezintă o importanță deosebită în sectorul
serviciilor. 
Prin intermediul abordării integrate a
triunghiului cunoașterii, o CCI axată pe un stil de viață
sănătos și îmbătrânire activă ar reprezenta, prin
urmare, un factor cheie în vederea abordării „Paradoxului european”: prin
oferirea unei valori adăugate la poziția de excelență pe
care o deține UE în domeniul cercetării științifice și
prin transformarea acestui avantaj în produse și servicii inovatoare,
precum și în noi piețe și oportunități de afaceri. 
Riscurile majore asociate succesului unei CCI
din cadrul acestei tematici sunt în principal legate de condițiile cadru
de însoțire necesare în materie de inovare și politici de
reglementare, ce ar putea necesita anumite adaptări care nu sunt direct
abordate de CCI[9].
Prin urmare, CCI-urile trebuie să stabilească legături cu
activitățile de inovare și politice aflate în curs la nivelul UE
și la nivel național în aceste domenii (a se vedea secțiunea
următoare). 
3.                      
SINERGII ȘI COMPLEMENTARITĂȚI
CU INIȚIATIVE EXISTENTE
Chestiunile legate
de sănătate și îmbătrânirea activă sunt susținute
puternic de multe inițiative ale UE. Astfel de inițiative includ o
gamă largă de domenii politice pe lângă sectorul
sănătății, cum ar fi economia, securitatea și mediul.
Prin urmare, acestea contribuie indirect la obiective din Europa 2020 cum ar fi
C&D/Inovare, ocuparea forței de muncă și incluziune
socială. 
O CCI axată
pe inovarea pentru un stil de viață sănătos și
îmbătrânire activă va avea o strânsă colaborare cu proiectul
pilot de parteneriat european pentru inovare (PEI) privind îmbătrânirea
activă și în condiții bune de sănătate. Ea va
ține seama de acțiuni concrete prezentate în cadrul planului
strategic pentru inovare al PEI și va contribui la realizarea obiectivelor
sale. Aceasta va crea o complementaritate în educație și în formarea
de actori cheie și va oferi o rețea unică structurată de
profesioniști bine plasați pentru a identifica condițiile cadru
și cele mai bune practici în domeniul politic, de reglementare sau privind
problemele de standardizare care au un impact în acest sector. În contextul PEI,
o CCI în acest domeniu poate, de asemenea, să contribuie la
inițiativa privind piețele-pilot e-sănătate, care
vizează stimularea pieței în vederea unor soluții inovatoare în
domeniul e-sănătății prin accentul plasat asupra
instrumentelor politice (standardizare, sisteme de certificare și
achiziții publice).
Coordonarea va fi,
de asemenea, sprijinită prin inițiative de programare comună
(IPC) pentru a stimula cercetările privind boala Alzheimer și alte
boli neurodegenerative, precum și prin IPC „Ani mai mulți, o
viață mai bună” - potențialul și provocările
schimbărilor demografice. O CCI în acest domeniu va accelera și va
promova exploatarea cercetării publice de excelență reunită
de aceste IPC‑uri, adresând astfel problema fragmentării în domeniul
inovării. 
De asemenea, o CCI
se va baza puternic și va capitaliza rezultatele majore ale
cercetării din inițiativa comună din domeniul tehnologiei
privind medicamentele inovatoare și din numeroase proiectele de cercetare
din programul cadru care abordează acest domeniu tematic (cum ar fi
programul de cercetare în domeniul sănătății sau
activitățile de cercetare TIC privind sănătatea și
îmbătrânirea populației) pentru a încuraja transferul de tehnologie
și comercializarea prin intermediul antreprenorilor de vârf. De asemenea,
aceasta va asigura coordonarea cu activitatea programului comun de
asistență pentru autonomie la domiciliu și a programului pentru
competitivitate și inovare.
În concluzie, o
CCI în acest domeniu va fi complementară acestor activități,
deoarece s-ar concentra asupra activităților transdisciplinare din
cadrul triunghiului cunoașterii, cu un accent puternic pe produse și
servicii inovatoare și pe educația antreprenorială.
4.                      
CONCLUZII
O CCI care se axează pe chestiunea mai
generală a inovării pentru un stil de viață
sănătos și îmbătrânire activă îndeplinește
criteriile pentru selecția temelor CCI:
·                        
Abordează o provocare economică și
societală majoră relevantă (sănătate și
bunăstare pe tot parcursul vieții pentru toți, menținând,
în același timp, sisteme de asistență sustenabile din punct de
vedere economic), contribuind la punerea în aplicare a agendei Europa 2020
și a obiectivelor sale privind ocuparea forței de muncă,
inovare, educație și incluziune socială.
·                        
Domeniul asupra căruia se concentrează o
astfel de CCI este aliniat cu prioritățile definite în Orizont 2020
și complementar cu alte activități ale UE în domeniile
sănătății și asistenței sociale, în special cu
PEI privind îmbătrânirea activă și în condiții bune de
sănătate. 
·                        
Ea se poate baza pe o infrastructură de cercetare
puternică și pe un sector industrial solid care vor fi atrase de CCI.
Aceasta este în măsură să mobilizeze investiții și
angajamente pe termen lung din partea sectorului întreprinderilor și
oferă posibilități pentru diferite produse și servicii
emergente. 
·                         
CCI va aborda problema paradoxului european,
deoarece va capitaliza baza de cercetare solidă a UE și va identifica
noi abordări inovatoare pentru îmbunătățirea
calității vieții cetățenilor europeni și pentru
menținerea sustenabilității economice a sistemelor de
sănătate și de asistență socială.
·                        
CCI creează un impact durabil și
sistemic, măsurat în termeni de noi antreprenori formați, noi
tehnologii și noi întreprinderi. Ea va stimula noi evoluții
tehnologice și inovarea socială.
·                        
O astfel de CCI vizează găsirea unei
soluții pentru nivelul ridicat de fragmentare a întregului sector al
sănătății și asistenței sociale și va reuni
o masă critică de excelență în materie de părți
interesate din domeniul cercetării, inovării, educației și
formării din sector.
·                        
Ea adoptă o abordare sistemică și,
prin urmare, necesită activități transdisciplinare care
implică domenii diferite de cunoaștere, precum medicina, biologia,
psihologia, economia, sociologia, demografia, TIC.
Fișa informativă nr. 4: Materii prime[10] -
explorare, extracție, prelucrare, reciclare și înlocuire
durabilă
1.                      
PROVOCAREA
Societatea modernă este complet
dependentă de accesul la materii prime. Accesul la materii prime este
esențial pentru funcționarea eficientă a economiei UE. Cu toate
acestea, triunghiul reprezentat de scăderea resurselor naturale
epuizabile, o populație din ce în ce mai mare și un nivel al
consumului aflat în creștere rapidă în țările în curs de
dezvoltare pun presiuni mai mari asupra materiilor prime și resurselor
naturale ale planetei. Acești factori se numără printre cei
responsabili de creșterea preconizată a consumului de resurse
naturale în cursul deceniilor următoare.
Astfel cum a fost pus în evidență în
foaia de parcurs privind eficiența resurselor și în Orizont 2020, ar
trebui să căutăm să asigurăm disponibilitatea și
accesibilitatea materiilor prime care sunt necesare pentru economia
europeană și pentru satisfacerea bunăstării noastre,
asigurând în același timp o economie mai eficientă din punctul de
vedere al utilizării resurselor, care vine în întâmpinarea nevoilor unei
populații în creștere, în limitele ecologice ale unei planete
epuizabile. 
2.                      
RELEVANȚĂ ȘI IMPACT
Acest domeniu
tematic este foarte relevant din punct de vedere al impactului economic
și societal. Materiile prime sunt esențiale pentru economia
mondială și pentru calitatea vieții; creșterea
eficienței utilizării resurselor va fi esențială pentru
asigurarea creșterii economice și a locurilor de muncă în Europa.
Ea va crea oportunități economice importante, va duce la îmbunătățirea
productivității și la reducerea costurilor și va stimula
competitivitatea.
Deși UE
deține o experiență de excelență în domeniul
cercetării, precum și diferite centre de excelență, s-ar
putea face mult mai multe pentru a capitaliza avantajele menționate din
acest domeniu prioritar. O CCI ar fi adecvată în
mod special pentru acest obiectiv.
Aliniindu‑se altor activități
ale UE, o CCI în acest domeniu ar trebui să se concentreze pe
încurajarea unui centru de cunoaștere și a unui centru de expertiză
în domeniul academic, tehnic, al formării practice și al
cercetării în mineritul durabil de suprafață, subteran
și marin, gestionarea materialelor, tehnologii de reciclare, înlocuirea
materialelor și comerțul geopolitic cu materii prime. Aceasta ar
acționa ca gestionar și dispecerat pentru centrele europene de
excelență în aceste domenii conexe și ar gestiona un program de
cercetare de importanță strategică pentru industria UE. Din
acest motiv, pentru a maximiza impactul acțiunilor și pentru a evita
orice duplicare a activităților UE, inclusiv a PEI privind materiile
prime, CCI va fi un complement necesar în materie de capital uman (adică
formare, educație) pentru acțiunile pilot care implică
tehnologii inovatoare (de exemplu instalații demonstrative) pentru
explorarea, extracția și prelucrarea, colectarea și reciclarea
terestră și marină. În același timp, ea ar putea include
obiective care să o transforme într‑un pionier al tehnologiilor prin
crearea unor proiecte-pilot și sisteme de demonstrare a proceselor și
soluțiilor inovatoare care implică, de exemplu, utilizarea
materialelor alternative atractive din punct de vedere economic și
durabile, de importanță strategică pentru UE. Aceasta, prin
urmare, poate declanșa dezvoltarea piețelor existente și
crearea de piețe noi, și anume în domeniul extracției
și prelucrării durabile, al gestionării materialelor, al
tehnologiilor de reciclare și al materialelor de înlocuire. Va fi
necesară evaluarea impactului și elaborarea de măsuri inovative
și rentabile de adaptare și de prevenire a riscurilor pentru
habitatele extrem de sensibile, cum ar fi regiunea arctică.
O CCI în acest domeniu va fi foarte
importantă pentru abordarea barierei reprezentate de lipsa de tehnologie.
Inovarea tehnică trebuie să dezvolte o serie de tehnologii
complementare care ar putea schimba forma lanțului valoric al mineralelor
și materiilor prime tradiționale. Acesta este un domeniu care
necesită eforturi suplimentare pentru a dezvolta noi procese și
pentru a optimiza și comercializa cunoștințele existente în
acest domeniu. Abordarea antreprenorială a unei CCI ar fi în mod special
adecvată pentru a trata această problemă.
Alt element de valoare adăugată a
unei CCI în domeniul materiilor prime îl reprezintă contribuția
acesteia la abordarea chestiunii oportunităților limitate de formare
a rețelelor din sector. În fapt, natura eterogenă a diferitelor
domenii de cercetare implicate înseamnă că există
oportunități limitate de a întâlni cercetători din diferite
domenii și de beneficia de schimbul încrucișat de idei și de
colaborarea necesară pentru a promova soluții rentabile, cu emisii
scăzute de carbon și ecologice. Crearea de rețele în cadrul
unei CCI, reunind părți interesate din cele trei componente ale
triunghiului cunoașterii din întregul lanț valoric, ar contribui la
soluționarea acestei deficiențe. Aceasta va oferi posibilitatea
de a îmbunătăți tehnologia, transferurile de
cunoștințe și de know-how, oferind cercetătorilor,
studenților și antreprenorilor cunoștințele și
competențele necesare pentru a crea soluții inovatoare și pentru
a le transforma în oportunități noi de afaceri.
3.                      
SINERGII ȘI COMPLEMENTARITĂȚI
CU ALTE INIȚIATIVE EXISTENTE
UE a identificat acest domeniu prioritar ca
fiind una dintre marile provocări. O CCI ar contribui la programul Orizont
2020, și anume la provocările societale legate de aprovizionarea cu
materii prime și eficiența utilizării resurselor. Aceasta ar
putea contribui la PEI propus privind materiile prime. PEI privind materiile
prime va oferi cadrul general pentru a facilita alinierea și sinergiile
între instrumentele și politicile existente de cercetare și inovare
orientate spre cerere și ofertă din acest domeniu. Aceasta va cuprinde atât activități axate
pe tehnologie, cât și identificarea condițiilor cadru și a celor
mai bune practici în chestiuni de politică, reglementare sau standardizare
având un impact asupra inovării într-un anumit sector sau o anumită
provocare. O CCI în acest domeniu ar putea
crea o complementaritate în educarea actorilor cheie și ar putea asigura o
rețea unică structurată de practicieni.
Aceasta ar oferi o bază solidă pentru susținerea altor
acțiuni legate de inovare întreprinse în cadrul PEI, pentru succesul
cărora capitalul uman reprezintă o necesitate absolută. Aceasta va fi, de asemenea, bine plasată
pentru a susține PEI în identificarea condițiilor cadru și a
celor mai bune practici în chestiuni de politică, reglementare sau
standardizare având un impact asupra acestui sector. O
CCI se va baza puternic și va capitaliza rezultatele numeroaselor proiecte
de cercetare din cadrul celui de-al șaptelea program-cadru care
abordează această tematică, în special cele finanțate în
cadrul temelor privind nanoștiințele, nanotehnologiile, materialele,
noile tehnologii de producție și mediul. 
În mod similar,
aceasta ar trebui, de asemenea, să ia legătura cu proiectele de
replicare pe piață în domeniul ecoinovării din cadrul CIP
(Programul pentru competitivitate și inovare), în cazul în care reciclarea
materialelor reprezintă unul dintre domeniile prioritare. Această
experiență va continua cu programul Orizont 2020, și anume în
contextul provocărilor societale reprezentate de acțiunile climatice,
eficiența resurselor și aprovizionarea durabilă cu materii prime.
O CCI în acest
domeniu va fi complementară acestor activități, deoarece s-ar
concentra asupra activităților transdisciplinare din cadrul
triunghiului cunoașterii, cu un accent puternic pe produse și
servicii inovatoare și pe educația antreprenorială. 
4.                      
CONCLUZII
O CCI în acest domeniu este cea mai potrivită
pentru a aborda provocările descrise mai sus. Aceasta îndeplinește,
de asemenea, criteriile propuse pentru selecția temelor CCI din ASI:
·                        
Abordarea unei provocări economice și
societale majore relevante cu care se confruntă Europa (nevoia de a dezvolta
soluții inovatoare rentabile, cu emisii scăzute de carbon și
ecologice pentru explorarea, extracția, prelucrarea și reciclarea
materiilor prime), contribuind la punerea în aplicare a agendei Europa 2020
și a obiectivelor sale privind clima și energia, ocuparea forței
de muncă, inovarea și educația.
·                        
Domeniul asupra căruia se concentrează o
astfel de CCI este aliniat cu prioritățile definite în Orizont 2020
și complementar cu alte activități ale UE în sectorul materiilor
prime, în special cu PEI privind materiile prime.
·                        
Ea este în măsură să mobilizeze
investiții din sectorul întreprinderilor și oferă
posibilități pentru diverse produse și servicii noi – și
anume, în domeniul extracției și prelucrării durabile, al
gestionării materialelor, al tehnologiilor de reciclare și al
materialelor de înlocuire. 
·                        
CCI creează un impact durabil și
sistemic, măsurat în termeni de noi antreprenori formați, noi
tehnologii și noi întreprinderi. Aceasta oferă, în special,
oportunități de creare de valoare socială prin eforturi de
abordare a obiectivului de durabilitate a întregului ciclu de viață
al produsului: utilizarea mai eficientă a materiilor prime și
îmbunătățirea efectivă a reciclării și
recuperării materiilor prime.
·                        
CCI include o puternică componentă de
învățământ care lipsește în alte inițiative și va
reuni o masă critică de părți interesate de
excelență în materie de cercetare și inovare. 
·                        
Ea necesită activități
transdisciplinare care implică diferite domenii ale științei,
cum ar fi geologia, economia, științele mediului, chimia, mecanica
și mai multe domenii industriale (construcții, industria auto,
industria aerospațială, mașini și echipamente, precum
și energiile regenerabile).
·                        
CCI va aborda problema paradoxului european, dat
fiind faptul că Europa dispune de o bază solidă de cercetare
și o performanță scăzută în materie de inovare.
Aceasta oferă oportunități pentru inovare în minerit durabil
și gestionarea materialelor. Înlocuirea și reciclarea poate promova schimbări
suplimentare în sector și poate îmbunătăți activitățile
de investiție din sector prin crearea de noi produse și servicii
și prin noi abordări ale lanțului de aprovizionare.
Fișa informativă nr. 5:
Societăți sigure și inteligente
1.                      
PROVOCAREA 
Una dintre principalele provocări care
trebuie abordate în cadrul Orizont 2020 este necesitatea de a promova
societăți europene sigure în contextul interdependențelor
globale din ce în ce mai accentuate și al tranziției către
societatea digitală. 
Societățile actuale se
confruntă cu numeroase provocări în materie de securitate cu o
amploare și o complexitate din ce în ce mai mare. Aceste provocări
sunt generate de evoluții care variază de la criminalitatea
organizată, terorism, la activități transfrontaliere ilegale
și catastrofe naturale sau provocate de om, care pun în pericol și
destabilizează principiile de bază ale societățile noastre.
Mai mult, atacurile informatice și cazurile de violare a vieții
private pun în pericol întreaga operabilitate a internetului și toate
serviciile bazate pe internet. În sprijinul politicilor UE de abordare a
acestor provocări, sunt necesare acțiuni menite să asigure
inovare în domeniul securității. Sunt necesare acțiuni în
special pentru exploatarea tehnologiilor informației și
comunicațiilor și a potențialului serviciilor conexe de a aborda
provocările din domeniul securității. Obiectivul este de a
aborda problema lacunelor din securitatea Europei, prin elaborarea și
implementarea de soluții inovatoare în domeniul TIC de prevenire și
de combatere a infracțiunilor grave și a criminalității
organizate (inclusiv criminalitatea informatică) și a terorismului,
consolidând gestionarea frontierelor noastre externe terestre și maritime
și rezistența la catastrofele naturale sau provocate de om, cum ar fi
incendiile forestiere, cutremurele, inundațiile și furtunile. Acest
obiectiv va include, de asemenea, dezvoltarea de tehnologii TIC, dispozitive
și servicii de prevenire, gestionare și redresare în urma unor
atacuri informatice și a prăbușirii infrastructurilor TIC,
creșterea încrederii și a securității online,
protecția vieții private, a identității și a datelor
personale. Ca o prioritate transversală, aceste obiective trebuie
îndeplinite respectând principiile de etică, protecția vieții private
și drepturile fundamentale ale cetățenilor.
2.                      
RELEVANȚĂ ȘI IMPACT
Securitatea este foarte relevantă din
punct de vedere politic și socio-economic. Din
perspectiva politicii publice, menținerea unui nivel adecvat de securitate
în orice societate poate fi considerată ca o cerință
(preliminară) de bază pentru instituirea unui mediu în care
întreprinderile și indivizii sunt motivați să își
desfășoare activitățile. În special, expansiunea
pieței digitale unice depinde de încrederea utilizatorilor în securitatea
tranzacțiilor lor, integritatea datelor și protecția vieții
private și a identității acestora. Evenimentele legate de
„terorismul mondial” și agravarea pierderilor de vieți omenești
și materiale produse de catastrofele naturale și provocate de om au
crescut în ultimii ani și mai mult relevanța politică a acestui
domeniu.
În plus față de aceste
preocupări publice, acest domeniu este relevant și din punct de
vedere socio-economic. Se estimează că piața globală a
securității în ceea ce privește soluțiile în materie de
securitate (cu excepția apărării) a reprezentat 45 de miliarde
de euro în 2009 și se așteaptă ca acestea să crească
la peste 87 de miliarde de euro în 2020 (o creștere medie de peste
6 %/an)[11].
Aceasta asigură aproximativ 250 000 de locuri de muncă la nivel
mondial și aproximativ 50 000 în Europa. Analizând crearea
indirectă de locuri de muncă, piața serviciilor de securitate a
UE este constituită din peste 1 700 000 de agenți de pază
privați[12].
Pe lângă mărimea pieței securității informatice, unele
estimări au indicat că costul direct al criminalității
informatice ar fi 350 de miliarde de euro pe an la nivel mondial și
aproximativ 80 de miliarde de euro în UE. 
O CCI în domeniul societăților
sigure și inteligente va reuși să mobilizeze investiții
și angajamente pe termen lung din partea sectorului de afaceri, precum și să extindă și să creeze noi
piețe pentru produsele și serviciile sale. În cadrul unei CCI,
sectorul de afaceri ar putea fi atras de oportunitățile de
piață pentru produsele și serviciile TIC inovatoare care
susțin, printre altele, soluții mai inteligente pentru prevenirea
criminalității, standarde de securitate mai înalte prin identificare
și autentificare electronică, granițe mai inteligente și
sisteme de alertă care să asigure o mai bună protecție a
infrastructurilor critice. Datorită naturii transversale a tehnologiilor
de securitate, activitățile unei astfel de CCI vor afecta nu numai
sectorul securității TIC, ci și întreaga piață TIC
pentru producătorii de echipamente și dispozitive de acces, precum
și pentru prestatorii de servicii. 
Dimensiunea societală a
securității ar putea fi consolidată în
continuare prin abordarea integrată a CCI cu privire la inovare și
prin potențialul său de a promova inovarea socială. Întemeindu‑se
pe o bază puternică de cercetare și științifică,
o CCI în acest domeniu va putea reuni părți interesate din sectorul
învățământului și inovării care altfel nu s‑ar
reuni, pentru a dezvolta noi cunoștințe, concepte, modele de
afaceri, metode și strategii de abordare a provocărilor
societății în materie de securitate și pentru promovarea
bunăstării cetățenilor. Obiectivul este ca aceste noi
produse, servicii, procese, modele și abordări inovatoare, elaborate
în cadrul CCI să facă față necesităților urgente
pentru societăți europene mai sigure, în care cetățenii
să se simtă în siguranță în viața de zi cu zi
(inclusiv cei aflați în cele mai vulnerabile poziții). O atenție
deosebită ar trebui acordată protecției vieții private
individuale, protecției copiilor care utilizează internetul și
protecției împotriva abuzurilor privind identitatea și profilul,
ameliorând în același timp ușurința de utilizare și gradul
de adoptare.
Dimensiunea societală a unei CCI din
domeniul societăților sigure ar putea fi consolidată în
continuare prin modelul de colocație al CCI, prin care actorii regionali
colaborează îndeaproape, combinând competențe și aptitudini
dezvoltate în diferite domenii de specializare.
Un element major de valoare adăugată
al unei CCI în domeniul societăților sigure va fi contribuția
sa la soluționarea nivelurilor actuale de fragmentare și
compartimentare cu care se confruntă sectorul în întreaga Europă.
Prin natura sa integrată și prin abordarea transdisciplinară, ea
va crea posibilitatea de a stabili o colaborare mai strânsă între actorii
triunghiului cunoașterii (întreprinderi, cercetare și
universități), cetățeni și autoritățile
publice acționând în diferite domenii ale cunoașterii, asigurând prin
urmare o mai bună coordonare între considerentele tehnologice, societale,
politice și de reglementare și potențialul pieței. 
O CCI în domeniul societăților
sigure și inteligente va contribui, de asemenea, la abordarea necesității
unei forțe de muncă calificate. Ea ar avea un rol foarte
important de jucat în remodelarea situației învățământului
din acest domeniu. În același timp, aceasta va oferi ocazia de a stimula
noi persoane educate cu spirit antreprenorial, capabile de a dezvolta noi
tehnologii, servicii și întreprinderi inovatoare. Această concentrare
asupra antreprenoriatului ar fi deosebit de relevantă în acest domeniu,
care are potențialul de a implica un număr mare de IMM-uri.
Referitor la obiectivele CCI în domeniul
inovării și al educației, o CCI poate, de asemenea, să
declanșeze în mod indirect creșterea gradului de conștientizare
al cetățenilor, al sectorului privat și al utilizatorilor
instituționali finali (protecție civilă, forțe de
poliție, grăniceri etc.) precum și să influențeze
atitudinile acestora față de noile soluții inovatoare. 
În timp ce o CCI în domeniul
societăților sigure și inteligente are potențialul de a genera
un impact sistemic și durabil, măsurat în termeni de noi
antreprenori formați, noi tehnologii, întreprinderi, modele și
abordări, aceasta oferă, de asemenea, posibilitatea unui impact la
nivel mondial. Provocările în materie de securitate sunt de
natură globală și ar trebui să fie abordate în colaborare
cu țările terțe.
Riscurile majore pentru succesul unei CCI în
acest domeniu sunt legate în principal de lipsa condițiilor-cadru necesare
în materie de inovare, cum ar fi condiții clare referitoare la
reglementare, standardizare și achiziții publice. În fapt, în unele
țări europene, absența unei politici publice clare și a
unei strategii de asigurare a securității a fost subliniată ca
un factor de reducere a clarității în ceea ce privește evoluția
cererii și a ofertei. O altă dificultate referitoare la sectorul
securității este definirea limitării acestuia la cerințele
de apărare. Deși apărarea nu va fi abordată în cadrul unei
CCI privind societățile sigure și inteligente, există o
neclaritate referitoare la deosebirile dintre securitate și apărare
în ceea ce privește tehnologia asociată și cerințele de
sistem. În final, o condiție prealabilă pentru succesul unei astfel
de CCI este obținerea implicării utilizatorilor finali și, în
special, a autorităților publice. Aceasta reprezintă o
sarcină dificilă si va necesita o cooperare strânsă cu
inițiativele politice relevante ale Comisiei din acest domeniu. Este de
așteptat ca aceste riscuri să fie abordate prin legături cu
activitățile de inovare și politice aflate în curs la nivelul UE
și la nivel național în aceste domenii (a se vedea secțiunea
următoare).
3.                      
SINERGII ȘI COMPLEMENTARITĂȚI
CU ALTE INIȚIATIVE EXISTENTE
CCI descrisă mai sus este
complementară cu o serie de inițiative ale UE în acest domeniu
tematic. 
O CCI în domeniul societăților
sigure și inteligente va contribui la obiectivele Orizont 2020. Aceasta se
va baza pe rezultatele numeroaselor proiecte de cercetare din cadrul PC care
abordează această tematică – în special cele finanțate în cadrul
securității, încrederii și securității în domeniul
TIC, internetului viitorului și științelor socio-economice
și umaniste. Ea va lua în considerare activitățile relevante ale
JRC.
De asemenea, aceasta va face legătura cu
activitatea agențiilor UE relevante, precum FRONTEX (în domeniul
securității frontierelor), Europol (în combaterea formelor grave de
criminalitate internațională și a terorismului), ENISA (privind
securitatea rețelelor și a informațiilor) și CEPOL
(Colegiul European de Poliție). 
O CCI în acest
domeniu va fi complementară acestor activități, deoarece s-ar
concentra asupra activităților transdisciplinare din cadrul
triunghiului cunoașterii, cu un accent puternic pe produse și
servicii inovatoare și pe educația antreprenorială.
4.                      
CONCLUZII
O CCI care se concentrează pe rolul TIC
de furnizare a inovării pentru societăți sigure și care
pune un accent puternic pe remodelarea agendei de învățământ din
acest domeniu, ar fi potrivită pentru a aborda provocările descrise
mai sus. Aceasta îndeplinește, de asemenea, criteriile propuse pentru
selecția temelor CCI din ASI:
·                        
Abordează o provocare economică și
societală majoră relevantă (necesitatea de a reduce lacunele în
securitate și de a preveni amenințările la adresa
securității, integrând totodată aspecte societale) și
contribuie la punerea în aplicare a agendei Europa 2020 și a obiectivelor
sale privind ocuparea forței de muncă, inovarea, educația
și incluziunea socială.
·                        
Domeniul asupra căruia se concentrează o
astfel de CCI este aliniat cu prioritățile definite în Orizont 2020
și complementar cu alte cu alte activități ale UE în domeniu. 
·                        
Aceasta este în măsură să mobilizeze
investiții și angajamente pe termen lung din partea sectorului
întreprinderilor și oferă posibilități pentru diferite
produse și servicii emergente. 
·                        
CCI creează un impact durabil și
sistemic, măsurat în termeni de noi antreprenori formați, noi
tehnologii, întreprinderi și servicii. Ea va stimula noi evoluții
tehnologice și inovarea socială.
·                        
Aceasta se va baza pe o bază
științifică și de cercetare solidă și va reuni
părți interesate din sectorul învățământului și
inovării care altfel nu s‑ar reuni, pentru a dezvolta noi
cunoștințe, concepte, modele de afaceri, metode și strategii de
abordare a provocărilor societății în materie de securitate.
·                        
Ea va contribui la soluționarea nivelurilor
actuale de fragmentare și compartimentare cu care se confruntă
sectorul în întreaga Europă.
·                        
CCI adoptă o abordare sistemică și,
prin urmare, necesită activități transdisciplinare care
implică domenii diferite de cunoaștere, precum TIC,
științele socio-economice și umaniste, protecția
civilă, sănătatea, transportul și energia, printre altele. 
Fișa informativă nr. 6: Mobilitatea
urbană
1.                      
PROVOCAREA
Tema transportului inteligent, ecologic
și integrat a fost identificată ca una dintre provocările
societale majore care vor fi abordate în cadrul Orizont 2020. Cartea albă
privind transportul din 2011 susține importanța acțiunilor în
acest domeniu pe parcursul următorului deceniu. Mobilitatea urbană
reprezintă o sarcină deosebit de dificilă. Aceasta
abordează o serie de aspecte cum ar fi transportul (inclusiv noi concepte
de mobilitate, organizarea transportului, logistică, siguranța
și securitatea sistemelor de transport), aspecte de mediu (reducerea
emisiilor de gaze cu efect de seră, a poluării atmosferice și a
zgomotului), planificare urbană (noi concepte de apropiere a locurilor de
muncă de zonele de locuit), având un impact important atât la nivel
economic, cât și social (înființarea de noi întreprinderi, ocuparea
forței de muncă, incluziunea socială, locuințe și
strategii de localizare). Obiectivul general este îmbunătățirea
calității vieții cetățenilor europeni care, în
număr tot mai mare, trăiesc în aglomerații urbane de mari
dimensiuni unde este generată o mare parte din performanța
economică a Europei[13].
Mobilitatea urbană durabilă poate fi
atinsă numai dacă se descoperă inovări revoluționare
care să ducă la soluții mai ecologice, mai favorabile
incluziunii, mai sigure și mai inteligente. Nerealizarea acestui obiectiv
conduce, pe termen lung, la creșterea costurilor societale, ecologice
și economice. Cu toate acestea, noile concepte de mobilitate inovatoare –
în special când mijloacele de transport individuale se înlocuiesc cu mijloace
de transport publice și colective – ar trebui să fie acceptate de
către cetățeni. Realizarea unor schimbări comportamentale
fără dezavantaje pentru calitatea și costul vieții din
zonele urbane va fi una dintre marile provocări care trebuie abordate în
acest domeniu.
2.                      
RELEVANȚĂ ȘI IMPACT
Obiectivul
principal al unei CCI privind mobilitatea urbană va fi să asigure un
sistem de mobilitate urbană mai ecologic, mai favorabil incluziunii, mai
sigur și mai inteligent.
Astfel cum s-a
menționat deja mai sus, tema este foarte relevantă din punct de
vedere societal și al politicilor publice. De asemenea, ea este foarte
relevantă din perspectiva socio-economică, deoarece implică
sectoare economice importante din punct de vedere al PIB‑ului și al
ocupării forței de muncă, cum ar fi industria automobilelor sau
sectorul construcțiilor. Mobilitatea urbană este, în plus,
legată de strategiile de protecție a mediului și integrată
pe deplin în politicile de incluziune socială, localizare, locuințe
și design urban. 
O CCI privind
mobilitatea urbană este aliniată atât priorităților
definite în Orizont 2020, cât și obiectivelor strategiei Europa 2020
de a asigura o dezvoltare urbană mai inteligentă, mai durabilă,
cu emisii reduse de carbon și favorabilă incluziunii. O CCI în acest
domeniu tematic ar putea contribui la fiecare dintre obiectivele strategiei
Europa 2020 prin, de exemplu, promovarea unor soluții cu
eficiență ecologică, sisteme TIC inteligente pentru gestionarea
traficului și furnizarea unor servicii de transport mai eficiente și
mai accesibile. 
În fapt, dat fiind
că mobilitatea urbană este sistemică prin natura sa, o CCI în
acest domeniu ar putea oferi mai multe posibilități de inovare de-a
lungul lanțului inovării, cum ar fi dezvoltarea de sisteme
multimodale de transport și soluții de transport mai inteligente
și mai durabile. 
O CCI privind
mobilitatea urbană se fondează pe o bază tehnologică
și industrială solidă și oferă un potențial
pentru noi produse și servicii[14], în special în domeniul planificării
durabile și al industriilor ecologice. 
Mai mult,
dezvoltarea unor modele de mobilitate urbană inovatoare va beneficia, de
asemenea, de o atenția și sprijinul politic puternic de care
beneficiază această prioritate tematică. În plus, aceste modele
urbane inovatoare pot avea un impact mondial, în cazul în care acestea
sunt transferate către aglomerările urbane cu o creștere
masivă din alte părți ale lumii, în special în Africa, Asia
și America Latină. 
O CCI în acest
domeniu va pune mobilitatea urbană și planificarea transporturilor
urbane în contextul mai larg al planificării urbane durabile și
amenajării teritoriului la nivel local și regional. CCI ar avea
astfel avantajul de a‑și desfășura activitatea într-un
domeniu multidisciplinar și intersectorial și de a contribui la
soluționarea nivelurilor de fragmentare organizatorică cu care se
confruntă în prezent acest sector. Aceasta ar crea posibilitatea de a
stabili o colaborare mai strânsă între autoritățile publice (în
principal la nivel local și regional), asociațiile locale și
sectorul privat (precum dezvoltatorii și actorii implicați în
infrastructură), institute de cercetare și universități
(privind integrarea triunghiului cunoașterii). Reunirea partenerilor de
talie mondială în configurații noi va oferi CCI privind mobilitatea
urbană posibilitatea de a optimiza resursele existente și de a
valorifica oportunitățile de afaceri create prin aceste noi
lanțuri valorice.
CCI privind
mobilitatea urbană se va concentra pe acele activități ale
triunghiului de inovare care pot beneficia de sprijin suplimentar din partea
UE, în special prin intermediul EIT. În realitate, principala valoare
adăugată a unei CCI în acest domeniu va fi rolul acesteia în
integrarea celor trei componente ale triunghiului cunoașterii și în
schimbările sistemice ale modului în care actorii din domeniul
inovării lucrează împreună. De asemenea, concentrarea CCI
pe inovarea orientată spre oameni, care pune studenții,
cercetătorii și antreprenorii în centrul eforturilor CCI, va fi
esențială pentru a aborda provocările descrise mai sus. În
consecință, se va pune un accent puternic pe educație/formare,
spirit antreprenorial și valorificarea rezultatelor, de exemplu,
dezvoltarea competențelor și cunoștințelor
profesioniștilor din transportul urban din cadrul administrațiilor
locale și regionale (învățarea pe tot parcursul
vieții/programe de schimb de personal/formare profesională),
propunând programe specifice de învățământ superior privind
mobilitatea urbană (școli de vară/programe de schimb),
introducând cu succes pe piață concepte inovatoare de transport
(sprijin pentru întreprinderi fiice și întreprinderi nou înființate
din partea universităților și institutelor de cercetare, etc.). Mai
mult, conceptul de colocație ar putea fi consolidat în cadrul unei CCI
axate pe această temă, deoarece, în mod evident, acest domeniu
tematic are o puternică dimensiune locală și regională. 
3.                      
SINERGII ȘI COMPLEMENTARITĂȚI
CU ALTE INIȚIATIVE EXISTENTE
Aspectele legate
de mobilitate sunt susținute puternic prin numeroase inițiative ale
UE. UE este pe deplin angajată în acest domeniu.
Legăturile cu
alte activități ale UE există și vor fi
îmbunătățite. O CCI privind mobilitatea urbană va lua în
considerare acțiunile întreprinse în cadrul planului de acțiune
privind mobilitatea urbană și al planului de acțiune privind
sistemele de transport inteligente. 
Ea va coopera în
special cu inițiativele europene planificate privind orașele și
comunitățile inteligente, cuprinzând eficiența energetică,
TIC și transportul urban. O CCI ar crea în special complementaritatea în
formarea actorilor cheie, dar și în furnizarea unei rețele
structurate de profesioniști bine plasați pentru a identifica
condițiile cadru și cele mai bune practici în chestiuni politice
și de reglementare care au un impact asupra acestui sector. 
Este
necesară, de asemenea, coordonarea cu inițiativa de programare
comună „Europa urbană”, care va permite reunirea eforturilor
naționale de cercetare pentru transformarea zonelor urbane în centre de
inovare și tehnologie, realizarea de sisteme logistice de transport intra‑interurban
ecologice și inteligente, reducerea amprentei ecologice și
consolidarea neutralității climatice. O CCI în acest domeniu va
accelera și va promova exploatarea cercetării publice de
excelență reunită de aceste IPC, abordând astfel problema
fragmentării în domeniul inovării.
Inițiativa
CIVITAS, care sprijină proiectele demonstrative și de cercetare în
vederea punerii în aplicare a măsurilor inovatoare în domeniul
transportului urban curat, și inițiativa industrială
europeană privind orașele și comunitățile inteligente,
cu scopul de a face ca producția și utilizarea energiei din
orașe să fie mai durabile și mai eficiente, vor reprezenta, de
asemenea, inițiative de cooperare firești ale unei CCI privind
mobilitatea urbană. 
O CCI în acest
domeniu ar putea, de asemenea, stabili legături cu platformele tehnologice
europene (PTE) privind transportul și costurile energetice, cu
parteneriatul public-privat (PPP) privind automobilele ecologice europene,
precum și cu numeroasele proiecte ale programului‑cadru (PC) din
acest domeniu. CCI ar lua în considerare prioritățile de cercetare
și planurile de acțiune definite în cadrul PTE‑urilor, precum
și activitățile de cercetare efectuate până în prezent de
PPP și proiectele PC, pentru a favoriza și să accelera preluarea
și exploatarea rezultatelor acestor cercetări. 
De asemenea, vor
fi căutate complementarități cu „Alianța europeană a
serviciilor mobile și de mobilitate”. Cofinanțată în cadrul
programului pentru competitivitate și inovare, Alianța europeană
a serviciilor mobile și de mobilitate urmărește reunirea
factorilor de decizie politică regionali și naționali care
susțin soluții de servicii mobile și de mobilitate inovatoare cu
scopul de a multiplica și de a ameliora sprijinul acordat IMM-urilor
implicate în servicii inovatoare din acest sector.
De asemenea, ea se
va coordona cu programul „Energie inteligentă – Europa”, proiectele de
replicare pe piață în domeniul ecoinovării, serviciile bazate pe
TIC și proiectele pilot pentru mobilitate urbană inteligentă din
cadrul programului pentru competitivitate și inovare (PCI). 
O CCI în acest
domeniu va fi complementară acestor activități, deoarece s-ar
concentra asupra activităților transdisciplinare din cadrul
triunghiului cunoașterii, cu un accent puternic pe produse și
servicii inovatoare și pe educația antreprenorială.
O CCI cu accent
pe mobilitatea urbană ar fi, de asemenea, complementară anumitor
activități specifice care sunt deja desfășurate de
două CCI‑uri existente. Și anume,
activitățile Climate KIC din cadrul tematicii tranziția
către orașe rezistente cu emisii scăzute de carbon, precum
și activitatea EIT ICT Labs în cadrul domeniilor de concentrare privind
sistemele de transport inteligente și orașele digitale ale
viitorului. CCI privind mobilitatea urbană va ține cont de
activitățile desfășurate în cadrul acestor CCI‑uri
și le va plasa în contextul mai amplu al unui sistem de mobilitate
urbană mai ecologic, mai favorabil incluziunii, mai sigur și mai
inteligent.
4.                      
CONCLUZII
O CCI axată pe mobilitatea urbană
este cea mai potrivită pentru a aborda provocările descrise mai sus.
Aceasta îndeplinește, de asemenea, criteriile propuse pentru selecția
temelor CCI:
·                        
Abordează o provocare economică și
societală majoră relevantă (realizarea unui sistem de transport
european eficient din punct de vedere al utilizării resurselor, ecologic,
sigur și adecvat, în folosul cetățenilor, economiei și
societății), și contribuie la punerea în aplicare a strategiei
Europa 2020 și a obiectivelor sale privind clima și energia, ocuparea
forței de muncă, inovarea și educația.
·                        
Domeniul asupra căruia se concentrează o
astfel de CCI este aliniat cu prioritățile definite în Orizont 2020
și complementar cu alte activități ale UE în domeniul
transportului, mediului și energiei. 
·                        
Prin consolidarea spiritului antreprenorial,
aceasta integrează tehnologii emergente cu noi lanțuri valorice
și susține transpunerea cercetării academice în produse și
servicii. 
·                        
Abordează astfel problema paradoxului
european, deoarece va capitaliza baza solidă de cercetare a UE și va
identifica abordări noi inovative care să asigure un sistem de
mobilitate urbană mai ecologic, mai favorabil incluziunii, mai sigur
și mai inteligent.
·                        
Ea va reuni o masă critică de
părți interesate de excelență din domeniul cercetării,
inovării și formării, care altfel nu s‑ar reuni.
·                        
Aceasta adoptă o abordare transsectorială
și, prin urmare, face legătura între diferite nivele de
responsabilitate, de la entități private la administrația
publică – în special la nivel local – și la cetățenii
individuali.
·                        
Ea necesită activități
transdisciplinare, care implică domenii diferite de cunoaștere,
precum și dezvoltarea de noi tipuri de învățământ
interdisciplinare.
[1]               JO L 97,
9.4.2008, p. 1.
[2]               JO C , ,
p. .
[3]               Fișele
informative prezintă o sinteză a analizei efectuate privind
relevanța și valoarea adăugată oferită de crearea unei
CCI în domeniul propus. Acestea oferă informații indicative cu
privire la ce ar putea realiza o CCI în domeniul specific respectiv, dar nu
precizează activități și metode de lucru pentru viitoarele
CCI‑uri.
[4]               Concept
prezentat în documentul Sainsbury Review: The Race to the Top –
Lord Sainsbury’s review of the UK Government’s Science and
Innovation Policies (Cursa către vârf – Analiza lordului Sainsbury
privind politicile Regatului Unit referitoare la știință și
inovare), 5 octombrie 2007.

[5]               Eurostat.
[6]               http://ec.europa.eu/enterprise/sectors/ict/files/kets/hlg_report_final_en.pdf
[7]               Organizația
Națiunilor Unite pentru Alimentație și Agricultură (FAO).
2009. Global agriculture towards 2050 (Agricultura globală către
anul 2050).
[8]               Cheltuielile
pentru sănătate diferă de la o țară la alta. Ponderea
din PIB variază de la 1,1 la 9,7 % și de la 4 % la peste
18 % din totalul cheltuielilor publice. Sectoarele conexe domeniului
sănătății au o intensitate ridicată a
activităților de cercetare-dezvoltare: sectorul farmaceutic și
al biotehnologiei depășesc cu mult orice alt sector (15,9%);
echipamentele și serviciile de îngrijiri medicale se situează, de
asemenea, la un nivel foarte ridicat (6,8%).
[9]               De
exemplu, în ceea ce privește accesul pacienților la medicamente de
înaltă calitate, întârziat din cauza legislației de autorizare a
noilor medicamente pe piață, implicând mai mult timp dedicat
studiilor și certificărilor și stabilirii prețurilor
și a modalităților de rambursare. 
[10]             În
prezentul document, va fi utilizată definiția mai restrânsă
„materii prime neenergetice, neagricole” pentru a reduce posibilele suprapuneri
cu CCI-urile actuale din domeniul schimbărilor climatice și energiei,
precum și cu alte domenii prioritare viitoare ale CCI‑urilor, cum ar
fi alimentele. 
[11]             Date
furnizate de Organizația Europeană pentru Securitate. 
[12]             Date
furnizate de Confederația Europeană a Serviciilor de Securitate.
[13]             Peste
70 % din cetățenii europeni locuiesc în zone urbane, care
reprezintă mai mult de 25 % din teritoriul UE. Aproximativ 85 %
din PIB-ul UE este generat în zone urbane. Este de așteptat ca urbanizarea
să crească în Europa la aproximativ 83 % până în 2050.
[14]             Câteva
exemple de noi piețe potențiale: servicii noi pentru
călătorii, întreținere, gestionarea traficului și
congestionarea traficului rutier; noi aplicații pentru vehicule; servicii
de comunicare imersivă pentru a sprijini comunicarea și pentru a
evita călătoriile (JRC 65426 EN).